14:27 10.05.2020 (Янгиланган 14:28 10.05.2020)\nUFC 249 мусобақаси доирасида Жастин Гетжи Тони Фергюсонни муддатидан аввал таслим қилиб, енгил вазнда вақтинчалик чемпионга айланди. Ҳабиб Нурмагомедов ушбу жанг юзасидан фикр билдирди.\nТОШКЕНТ, 10 май — Sputnik. АҚШнинг Флорида штатида UFC 249 мусобақаси бўлиб ўтди. Унда Тони Фергюсон Жастин Гетжига мағлуб бўлди.\nТони Фергюсонни муддатидан аввал таслим қилган Жастин Гетжи енгил вазнда вақтинчалик чемпионга айланди ва у энди россиялик UFC чемпиони Ҳабиб Нурмагомедовнинг кейинги рақиби бўлиши керак.\nҲабиб Twitterʼдаги саҳифасида Жастин Гетжини Тони Фергюсон устидан қозонган ғалабаси билан табриклади ва жанг ажойиб ўтганини ёзди. Шунингдек, у Жастин жуда “жуда ақлли жанг” ўтказганини таъкидлади.\nСўнгра Нурмагомедов Instagramʼдаги саҳифасида навбатдаги жанг ҳақида пост ёзиб қолдирди. Унда унинг сурати ва орқа фонда Гэтжи сурати акс этган.\n“Ушбу спортда, айниқса, ушбу вазнда ҳамиша ортингдан нафас олиб турадиган оч шерлар бўлади. Агар бўшашсанг – ҳолинг вой. Айримлар кетади, бошқалар келади. Бунинг ажабланарли жойи йўқ. Бироқ мен ўқ отишдан олдин йиқилмайман. Биз ҳали жанг қиламиз”, - дея ёзган у.\nБугунги турнирда Фергюсонга қарши Нурмагомедов октагонга кўтарилиши керак эди, бироқ Ҳабиб коронавирус пандемияси туфайли Россияни тарк эта олмаслиги сабаб жангни бекор қилган эди. Бу бир неча йил ичида Фергюсон ва Нурмагомедов ўртасида бекор қилинган бешинчи жанг эди.\n11:43 01.10.2020 (Янгиланган 11:45 01.10.2020)\n“Женоа” спорт директори Италия футбол клуби тез орада Элдор Шомуродов транферини амалга оширишини тасдиқлади.\nТОШКЕНТ, 1 окт — Sputnik. “Женоа” спорт директори Даниэле Фаджиано Metaraitings порталига берган интервьюсида Италия футбол клуби тез орада Элдор Шомуродов транферини амалга оширишини тасдиқлади.\n“Биз битим шартларини келишиб олдик. Ўйлайманки, яқин кунларда Шомуродов Италияга келади. Умид қиламанки, бу жуда тез орада рўй беради”, - деди Фаджиано.\nМаълумотларга қараганда, "Женоа" футболчига йилига 700-800 минг евро маош таклиф қилмоқда. Унинг трансфери учун 9 млн евро сарфлайди.\nЭслатиб ўтамиз, аввалроқ Россиянинг “Ростов” клубида тўп сураётган ўзбекистонлик футболчи Элдор Шомуродов А Серияси клубига ўтиши мумкинлиги ва уннга “Женоа” клуби қизиқиш билдираётгани хабар қилинган эди.


Чақалоқларни албатта икки йил тўлиқ эмизиш Аллоҳни амрими? - Musulmonlar\nЧақалоқларни албатта икки йил тўлиқ эмизиш Аллоҳни амрими?\nСавол: Кунимизда кўплаб оналар болаларини бир йил ва ҳатто ундан ҳам кам муддат эмизиб, кейин сутдан чиқариб юборишмоқда. Аксарият оналар болалар учун тайёрланган махсус сунъий озуқалар, ёки ҳайвон сутидан фойдаланиб келмоқда. Бу нарсага фан олимлари ҳам салбий қарайди, чунки, она сутини ўрнини боса оладиган ҳеч нарса йўқ дунёда бола учун. Бу нарсага Ислом дини қандай қарайди?\nЖавоб: Албатта, Аллоҳ яратган асл табиий неъматни ўрнини ҳеч нарса боса олмайди. Янги туғилган чақалоқни ҳам ва унинг онасини ҳам Аллоҳ яратгани сабабли, болани саломатлиги ва соғлом ва тўғри ривожланиши учун она сути билан озуқаланишдаги энг муносиб ва тўғри муддат қанча эканини ҳам Аллоҳ жуда яхши билади. Шунга кўра Аллоҳ оналар болаларини икки йил тўлиқ эмизадилар деб марҳамат қилган. Алоқадор оят қуйидагича:\nوَالْوَالِدَاتُ يُرْضِعْنَ أَوْلَادَهُنَّ حَوْلَيْنِ كَامِلَيْنِ ۖ لِمَنْ أَرَادَ أَن يُتِمَّ الرَّضَاعَةَ\n“Оналар болаларини икки йил тўлиқ эмизадилар. Бу – тўлиқ эмизишни хоҳлаганлар учундир.” (Бақара 2/233)\nОятга кўра, оналар болаларини икки йил ўз сутлари билан тўлиқ эмизишлари керак. Она ва болани таъминотини эса шариати Илоҳий отага юклаган. Агар бола эмизикли чоғида эр-хотин ажрашиб кетган бўлса ҳам, болани ва онани барча таъминотини ота адо қилиши керак.\nБолани соғлигига она сути орқали қандайдир зарар етиши хавфи бўлмаган ҳолатда, асло болани сутдан чиқариб бўлмайди.\nСоғлиги ва куч-қуввати заифлиги сабабли она болага сут етказиб бера олмаётган бўлса, бу нарсаларни олдини олиш ва онани соғлигини тиклаш учун болани отасидан мажбурий равишда таъминот талаб қилинади. Чунки, Аллоҳ таоло болани емоқ-ичмоқ ва кийим-кечак билан таъминлашни ота зиммасига юклаган.\nМаълум сабабларга кўра болани ўз она сути билан эмизишни иложиси бўлмаган тақдирда, бошқа аёлни сути билан бўлса ҳам икки йил тўлиқ эмизиш керак. Бу вазифа ҳам (бошқа эмизикли боласи бор она топиш ва моддий томондан таъминлаш) отага юклатилади.\nБола эмизиш Она сути Сутдан чиқариш Чақалоқ\nАли р.а. ни нечта аёли бўлган? Насли кимлардан давом этган?


Унинг сўзларига кўра, акс ҳолда энергетика захираларига бой Марказий Осиё бутунлай Россия ва Хитой томон юзланади.\n“Менимча, бу ўринда фақатгина энергия бойликлари эмас, балки бу мамлакатлар билан мулоқот ўрнатиш масаласи ҳам муҳимдир. Агар мулоқот қилмасак, улар Шарқ томон, Россия ва Хитойга юзлана бошлайди. Мен эса бу мамлакатларнинг Европа томон ҳам юзланишини жуда муҳим ҳисоблайман”, - деди Ферреро-Валднер хоним.\nУ бу мамлакатларда инсон ҳуқуқлари борасида муаммолар борлигини эътироф этди. Аммо энергия ресурсларига бой бўлган бу давлатларда, жумладан, инсон ҳуқуқлари борасидаги вазиятни яхшилашга ҳисса қўшиш учун ҳам мулоқот кераклигини таъкидлади.\nКомиссар хоним ЕИнинг амалдаги раиси Германиянинг Марказий Осиёга нисбатан умумий стратегияни ишлаб чиқиш ташаббусини қўллаб-қувватлашини айтди.\nИнсон ҳуқуқлари ташкилотлари Германия бутун ЕИ учун таклиф этаётган бу стратегияни инсон ҳуқуқлари борасидаги умуминсоний қадриятларнинг қурбон этилиши, дея талқин қилмоқда.\n“Ҳьюман райтс уотч” ташкилотининг Германия бўлими раҳбари Мариана Ҳёвеген вазиятни ўзгартириш учун мулоқот муҳимлигини эътироф этса-да, ижобий силжишларга эришиш учун қуруқ гапларнинг фойдаси йўқлигини билдирди.\n“Биз мулоқотга қарши эмасмиз. Мулоқотнинг муҳимлигини тушунамиз. Лекин шу билан бирга, бу мулоқот унинг доирасида қўйилган талаблар бажарилсагина давом этишини ЕИ аниқ айтиши керак. Ўзбекистон ва Марказий Осиёнинг бошқа давлатлари улардан талаб қилинаётган янги қонунларни қабул қилса, инсон ҳуқуқлари борасидаги асосий тамойилларни тан олса ва бу борада муайян қадамларни қўйсагина Европа таклиф этаётган мулоқот бирор натижа бериши мумкин”, - деди М.Ҳёвеген.\nЛондон университетининг Марказий Осиё масалалари бўйича мутахассиси профессор Ширин Акинер ЕИнинг Марказий Осиёга оид қабул қилмоқчи бўлаётган стратегиясини сўнгги бир-икки йил ичида йўл қўйилган хатоларни тузатишга уриниш ўлароқ баҳолайди. Чунки, дейди у, Европа Марказий Осиё, хусусан, Андижон воқеаларидан кейин инсон ҳуқуқлари борасида танқидларнинг марказида турган Ўзбекистондан аянчлироқ мамлакатлар билан алоқа қилиб келади.\n“ЕИ ва Ғарбнинг бошқа мамлакатлари инсон ҳуқуқлари борасидаги вазият бир чандон аянчлироқ бўлган давлатлар билан иқтисодий алоқаларга эга. Бу масаланинг яна бир муҳим жиҳати шундаки, Андижон воқеаларидан кейин инсон ҳуқуқлари борасида, айниқса, жиддий танқид қилинаётган Ўзбекистон ҳақида гапирадиган бўлсак, Андижонда аслида нима бўлганини ҳамон ҳеч ким аниқ билмайди. Андижонлик қочқинларнинг қайтаётгани ва жавобсиз қолаётган саволлар воқеалар ҳақида кўплаб шубҳаларни уйғотмоқда. Менимча, ЕИ ва НАТО воқеаларга баҳо беришда бироз шошилганини тушунди ва энди бу борадаги позициясидан қайтиш йўлини тутмоқда”, - дейди Ш.Акинер.\n“Жейнс информейшн” стратегик тадқиқот гуруҳининг Марказий Осиё бўйича мутахассиси Мэтью Клементс сўнгги пайтларда Ғарб давлатлари бу минтақага етарли эътибор бермай қўйганини айтади.\n“Ғарб давлатларининг Марказий Осиёга оид уринишлари муштараклигини йўқотиб қўйди. Менимча, Ироқда зўравонликларнинг ошиб бораётгани боис, АҚШнинг бу минтақага қизиқиши камайиб қолди. Бошқа томондан, ЕИнинг ҳам Марказий Осиёга инсбатан ягона сиёсати йўқлигини кўриш мумкин. Таклиф этилаётган стратегия қандай жаҳатларга эга бўлиши ҳам ҳозирча номаълум қолмоқда”, - дейди М.Клементс.


Космонавтика асослари » Astronomiya » Referat » Referat | Haqida\nAsosiy / ReferatAstronomiya Космонавтика асослари\nFayl hajmi 34,75 kB\n1. Космонавтика предмети\n2. Учиш пайтида космик аппаратга (КА) таъсир этувчи кучлар\n4. Тортишишнинг марказий майдони\n5. Тортишишнинг марказий майдонида жисмнинг ҳаракати\nКосмонавтика предмети Космонавтика  «космос» ва грекча «наутика»- кема бошқариш санъати сўзларидан ташкил топган бўлиб, ракета ва космик аппаратлардан фойдаланиб, инсоният эҳтиёжи учун космик фазо ва Ердан ташқи само объектларини ўзлаштиришни таъминлайдиган фан ва техника б¢лимларининг уюшмасидир. Космонавтика, шунингдек, космик учишлар назарияси (траекторияларни ҳисоблаш ва бошқалар), учувчи ракеталар, ракета двигателлари, бошқаришнинг борт тизимлари, космик аппаратлар, учириш қурилмалари, илмий приборлар, ердан туриб бошқариш тизими, телеметрия, орбитал станцияларни жиҳозлаш ва бошқа яна бир қанча ташкилий тизимларни тузишни ўз ичига олади.\nКосмосни бевосита ўрганишнинг инсон фаолияти сферасидан ўрин олиши, жахон фан-техника тараққиёти тарихида мухим босқич бўлиб, келгусида у жамият ривожига катта таъсир кўрсатиши мукаррар.\nКосмонавтика барча табиий фанлар (астрономия, физика, биология) ва математика билан узвий боғланган. Космик ракета техникаси мавжуд техника фанларининг ютуғига таянади. Космик аппарат космосда мақсадга мувофиқ ҳаракатланиши ва мўлжалланган фазонинг нуқтасига ёки космик объектга аниқ вақтда етиб бориши учун ҳисоб- китобни олимлар, техник ходимлар астрономик жисмларга таянган ҳолда амалга оширадилар. Осмон жисмларигача масофалар, уларнинг ўлчамлари, массалари ва бошқа физик параметрлари ҳақида астрономлар аллақачон талай билимлар т¢плаганлар. Бу маълумотлар космосга учишда жуда қ¢л келади.\nЕр атмосферасининг зичлиги, температураси, магнитосфераси радиацион пояслари ҳақида маълумотга эга бўлмай туриб, бирорта космонавт Ер атрофида бевосита учирилмаган, шунингдек, Ой табиатини билмай туриб, унга йўлланмаган булур эди.\nМеханика қонунларисиз КА лар, сунъий йўлдошлар, орбитал станцияларни Ер атрофи зонасига, планеталарга учиришнинг иложи йўқ эди. Космик аппаратларни Қуёш системаси жисмларига муваффақиятли учиришлар, планеталар, уларнинг йўлдошларига тегишли маълумотларни (ўлчамлари, масофалари, массалари ва бошқаларни) аниқлигини тасдиқлашдан ташқари астрономия қ¢ллаётган методларнинг нақадар тўғрилигига ҳам ишонч хосил килдирди.\nКосмонавтика астрономия фанининг ривожлантиришга катта хисса қўшиб келмокда. Космик аппаратлар, станциялар бортидан самовий объектларни оптик ва кузга кўринмас нурларда (ультрабинафша, инфракизил, рентген ва радионурларда) ўрганиш имконини бериб, охирги ўн йилликларда бизнинг Коинот объектлари ва уларнинг системалари ҳақидаги билимларимизни мисли қурилмаган ҳолда бойитди.\nКосмосга учирилувчи аппаратларни конструкцияларини ишлаб чиқиш ва уларнинг ҳаракатларини бошқариш ва улардан информация олишда олимлар, инженер техник ходимлар физик қонунларга таянадилар. Қувватли ракета двигателларини кўришда ракета техникаси эҳтиёжларини қондириш учун ёниш ва ёниш махсулотларининг оқими физикасига тегишли талай фундаментал тадқиқот ишларини бажаришга тўғри келди. Космонавтика химик билимларга ҳам кенг таянади. Космик техника моддаларнинг турли химик хоссаларига юқори талаб куяди. Хусусан, иссикка чидамли, емирилмайдиган ва бошқа хоссалари бўйича юқори кўрсаткичларга эга материаллар, ёкилги махсулотлари химиясига космонавтиканинг эхтиёжи жуда катта. Ёкилги махсулотларини кенг саноат масштабида олишнинг эффектив технологиясини ишлаб чиқишда химикларнинг роли бекиёс.\nКосмонавтика соҳасида изланишларни математикасиз тасаввур этиб бўлмайди. Мураккаб математик изланишлар, космосга учириладиган аппаратларни конструкциялаш, тайёрлаш ва учиришни амалга ошириш жараёнларида қ¢лланилади. Умуман айтганда, космонавтикага оид бирорта тадқиқотни ҳисоб-китобсиз амалга ошириб бўлмайди. Охирги йилларда космонавтика ўнлаб биологик экспериментларни режалаштирди ва амалга оширди. Турли космик шароитларда (вакуум, вазнсизлик, радиация ва бошқалар) инсон организмидаги ўзгаришлар бўйича юзлаб медико-биологик экспериментлар, уларнинг салбий таъсирларидан инсониятни огох қилди. кўплаб техника фанларининг тажрибаси космонавтикада кенг қ¢лланилади. Айниқса, космонавтиканинг ривожида авиацион техника ютуқлари кенг қ¢лланилади.\nЗамонавий космик техникани ишга тушириш, турли соҳаларда ишлайдиган юзлаб олимлар, инженер-техник ходимларнинг ижодий ишларини уйғунлаштириш асосида амалга оширилди.\nКосмонавтиканинг отаси, унинг илмий асосчиси сифатида калугалик К.Э. Циолковский тан олинган. У биринчи марта, ракета ҳаракати тезлиги формуласини келтириб чиқарган олим ҳисобланади. К.Э. Циолковский биринчилардан бўлиб, Ер тортиш майдонида ракета ҳаракатининг ҳисоб-китобини қилиб, ракеталарни космик тезликларга эриштириш имкони борлигини асослади. Бу тезликлар ёрдамида ракета Ер тортиш кучини енгиб, унинг сунъий йўлдоши орбитасига кўтарила олишини, хатто Ойга ва планеталараро саёхатга йўл ола олишини ўз ҳисоб-китобида аниқ кўрсатди.\nК.Э. Циолковский, Ер атрофида орбитал станцияларни кўриш ва ундан бошқа планеталарга учишда база сифатида фойдаланиш мумкинлиги ҳақидаги фикрни ҳам берди. Назарий космонавтиканинг асослари, унинг 1903 йилда чоп этилган “Олам фазосини реактив приборларда таткик этиш” китобида баён қилинган. Шундан анча кейин бошқа бир қанча олимлар, жумладан Р'Эно Пельтри (Франция), Р.Годдард (АКШ), Г.Оберт (Германия) космик учиш лойиҳаларига реал хол сифатида қараб. уни ривожлантирдилар.\nХХ асрнинг 20-30 йиллари алохида олимлар гуруҳи ва жамиятлар ракета двигателларини конструкциялаш ва синашга бошладилар. Собиқ СССР да тутунсиз порохли ракеталарни қуриш бўйича биринчи тажриба- конструкторлик лабораторияси Н.И. Тихомиров таклифи билан 1921 йилда ишга туширилди. Кейинчалик бу лаборатория кенгайтирилиб, 1928 йилдан Газодинамик лаборатория (ГДЛ) деган ном олди. Унда Б.С.Петропавловский, Г.Э. Лангемак ва В.П. Глушко ва бошқа конструктор олимлар бор эди.\nРакета қурилиши бўйича катта ишларни ракета ҳаракатларини ўрганиш гуруҳи (ГИРД) олиб борди. 1932 йилда Москвада тузилган ГИРД бошлиғи қилиб С.П.Королев тайинланди. ГИРД нинг Мосвка ва Ленинград гуруҳларида В.П.Ветчинкин, Ф.А. Цандер, М.К. Тихонравов, Ю.А. Победоносцев Н.А. Рыкин, Я.И. Перельман ва бошқа шу каби таникли олимлар ва инженерлар ишлади. Гарчи порохли ракеталар инсонга анча эскидан маълум бўлса-да, бироқ кишилар суюқ ёқилғили ракеталарни қуриш бўйича тажрибага ҳали эга эмас эдилар. Шунинг учун ҳам бу хилдаги ракеталарнинг тажриба вариантида ясаш учун йиллар кетди.\nБиринчи суюқ ёқилғили ракета “ГИРД 09” 1933 йили 17 августда Москва этагидаги Нехабино қишлоғи яқинидан учирилди. Дастлабки суюқ ёқилғили учирилган ракеталар ҳаракатларининг таҳлили, келажакдаги космосни штурм қиладиган қувватли ракеталарнинг қуриш мумкинлигини кўрсатди.\n1957 йили учирувчи ракета қуриш бўйича мураккаб иш якунланди. Бу иш амалий космонавтиканинг асосчиси, бош конструктор С.П.Королев ва замонавий космонавтиканинг назарий асосчиси М.В. Кельдиш томонидан амалга оширилди. Натижада 4 октябрь куни (1957 й.) бу ракета ёрдамида Ернинг сунъий йўлдоши учирилди.\nШундан сунг Ер атмосфераси, ионосфера ва магнитосферасини ҳамда планетамиз Ерни космосдан ўрганиш учун юзлаб сунъий йўлдошлар, бортида ноёб илмий аппаратуралари билан космосга йўл олди.\n1959 йилдан Ернинг табиий йўлдоши- Ой космик аппаратлар томонидан «нишон»га олина бошлади. 1969 йили АҚШ астронавтлари “Апполон - 11” да Ой сатҳига қўниб, инсоннинг асрий орзусини руёбга чиқарди. 1960 йилларнинг бошидан планеталараро автоматик станциялар қўшни планеталарни (дастлаб Венера ва Марсни, кейинроқ Меркурийни) тадқиқ қила бошладилар.\n1972, 1973 йиллари АҚШ «Катта тур» программаси бўйича гигант планеталарни тадқиқ этишни бошлади. 1977 йилда учирилган (мазкур программа бўйича) АҚШнинг «Вояджер -1» ва «Вояджер – 2» автоматик станцияларининг «оёғи» Нептунгача (1989 й) бориб етди. Космосни КА ёрдамида тадқиқ қилиш нинг янги эраси, осмон жисмларини, космик фазони ўрганишда инқилобий даврни бошдан кечирмоқда.\nУчиш пайтида космик аппаратга (КА) таъсир этувчи кучлар\nУчиш пайтида КА га таъсир этадиган энг муҳим табиат кучларидан бири- бутун олам тортишиш кучидир. Моддий жисмлар орасидаги тортишиш кучи Ньютон томонидан кашф этилган бутун олам тортишиш қонунига бўйсунади. Маълумки, унинг математик ифодаси:\nбу ерда моддий жисмлар орасидаги тортишиш кучини, m1- ва m2- уларнинг массаларини, r - улар орасидаги масофани ифодалайди, пропорционаллик коэффициенти G -эса гравитацион доимийлик дейилиб, массалар кг ларда, масофа м да, куч Н да ифодаланганда тенг қиймат билан ўлчанади. Шуни таъкидлаш лозимки, Ньютоннинг иккинчи қонунидаги (F=ma) инерт массадан фарқ қилиб, бу ерда гап гравитацион (тортишиш) массаси устида боради.\nКА нинг ҳаракати пайтида унга таъсир этадиган бошқа бир куч- атмосферанинг қаршилик кучидир. Учиш қанча кичик баландликда (Ер сиртига нисбатан) рўй берса, бу куч шунча катта бўлади, чунки баландлик камайган сайин атмосферанинг зичлиги ортади. Бундай куч аэродинамик куч дейилади. Атмосферанинг юқори қатламида зичлик жуда кам бўлиб (ҳар куб см да атиги бир неча юз атом), КА учишига деярли таъсир қилмайди ва шунинг учун ҳам бундай ҳолларда, қаршилик кучи ҳисобга олинмайди.\nПланеталараро бўшлиқда учаётган КА га сезиларли таъсир кўрсатадиган яна бир куч бўлиб, у Қуёш нурланишларининг босим кучидир. Агар КА нинг массаси унча катта бўлмай, сирти сезиларли даражада катта бўлса, у ҳолда Қуёш нурларининг босим кучи, узоқ учишларда етарлича катта бўлиб, уни албатта ҳисобга олишга тўғри келади.\nКосмик фазода КА га кучсиз бўлсада таъсир этадиган бошқа бир кучлар электр ва магнит кучлари дейилиб, улар КА нинг тўғри чизиқли ҳаракатига эмас, балки оғирлик маркази атрофидаги айланма ҳаракатигагина таъсир қилади.\nФараз қилайлик, космик фазода эркин ҳаракатланаётган КА га маълум моментдан (маълум зарурий тезликка эришгач) илгариланма ҳаракат (айланишсиз) таъминланди. Бундай ҳаракатда, жисмнинг барча нуқталари бир хил тезлик билан ҳаракатланишини тушуниш қийин эмас. Энди космик кема турли алоҳида қисмлардан ташкил топган деб ва КА га фақат осмон жисмларининг тортишиш кучи таъсир этади деб қаралса, унинг барча қисмлари (деталлари)нинг тезлиги бир хиллигича қолади, борди-ю ўзгарганда ҳам ҳаммасиники бир хилда ўзгаради. Чунки гравитацион тезланиш ҳаракатланаётган жисмнинг ўзининг массасига боғлиқ бўлмайди:\nбу ерда М- КА деталларини тортаётган жисмнинг массаси (деталларники эмас!), r -КА деталларининг тортаётган (М) жисмдан узоқлиги бўлиб, уларнинг барчаси учун бир хил деб қараш мумкин. Бу ердан КА деталларининг траекторияси бир хил бўлиб, фазода улар тарқаб кетмаслигини кўрсатади. Бинобарин КА алоҳида деталлари орасида босим вужудга келмайди, яъни бир-бирига нисбатан вазни йўқолади. Космонавт ўзи ўтирган креслога босмайди, осилган лампа щнурга таранглик бериб тортмайди, қўйиб юборилган қалам столга тушмай муаллақ қолади ва ҳоказо, чунки уларнинг барчасининг тезлиги ва тезланиши бир хил бўлади. Кема кабинаси ичида пол, шип деган сўзларнинг маъноси йўқолади. Кема ичида жисмларнинг ҳаракатига Ернинг тортиш кучи «аралашмайди».\nТашқи бошқа кучларнинг (ташқи муҳитнинг қаршилик кучи, таянч реакция кучи ва бошқалар) пайдо бўлиши, вазнсизликни йўқотиб, вазнлилик холатини вужудга келишига сабаб бўлади.\nМаълум бўлишича КА ҳаракат траекториясини етарлича аниқликда ҳисоблаш учун барча осмон жисмларининг унга таъсирини ҳисоблашга зарурият йўқ экан. Агар КА космик фазода планеталардан жуда узоқда ҳаракатланаётган бўлса, фақат Қуёшнинг тортиш кучини ҳисобга олиш етарли. Чунки планеталарнинг КА га берган тезланишлари, Қуёш берган тезланиш олдида арзимас микдорни ташкил этади. Борди-ю биз Ер якинида ҳаракатланаётган КА нинг траекториясини ўрганаётган бўлсак, Қуёшнинг унга бераётган тезланиши, Қуёшнинг Ерга бераётган тезланишига деярли тенг бўлиб, КА нинг Қуёшга нисбатан ҳаракати ўрганилаётганда, уни албатта ҳисобга олиш зарур бўларди. Бироқ КА нинг Ерга нисбатан ҳаракати ўрганилаётганда бу жуда кичик микдор бўлиб, жисмнинг Ерга нисбатан ҳаракатига сезиларли ўзгариш кирита олмайди.\nАна шунинг учун ҳам, космонавтикада, аксарият ҳолларда, тахминий ҳисоблашларда, КАнинг ҳаракати, фақат бир осмон жисми таъсирида бўлаяпти деб қараб ўрганилади, бошқача айтганда, ҳаракат чегараланган икки жисм рамкасида ўрганилади. Бу ҳол орбиталарни ҳисоблашда катта қулайлик туғдиради.\nОсмон жисмини бир жинсли моддий шар деб қарайлик, ёки, энг камида, бир-бирига солинган бир жинсли сферик қатламлардан ташкил топган дейлик. Бундай жисм, унинг бутун массаси марказида (нуқта кўринишида) мужассамлашгандек тортиш хоссасига эга бўлади. Бундай тортиш майдони марказий ёки сферик майдон деб аталади.\nКА нинг марказий майдондаги ҳаракатини ўрганайлик. Бошланғич ҳолда КА осмон жисмидан r масофада  тезликка эга бўлсин. Ногравитацион кучларни ҳисобга олмасак, тортиш майдони потенциал майдон бўлганидан, механик энергиянинг сақланиш қонунидан фойдаланамиз. Унда маълум вақтдан сўнг КА нинг кинетик энергияси:\nпотенциал энергияси эса:\nбўлади, бу ерда М тортувчи осмон жисмининг массасини, r -КА нинг ундан узоқлигини характерлайди. У ҳолда энергиянинг сақланиш қонунидан:\nбўлади, бу ерда тенгликнинг чап томони КА нинг бошланғич тўла энергиясини, ўнг томони эса унинг r масофада v тезликка эришган пайтдаги тўла энергиясини ифодалайди. Тенгликнинг ҳар иккала томонини m га қисқартириб, КА нинг марказий жисмдан ихтиёрий r масофадаги тезлигини ифодалайдиган ушбу тенгламани топамиз:\nБу ифода энергия интеграли дейилади, бу ерда K=GM- маълум осмон жисмининг гравитацион майдонини характерлаб, унинг гравитацион параметри деб аталади. Ер учун К = 3,986105 км3/с2; Қуёш учун К =1,3271011 км3/с2.\nТортишишнинг марказий майдонида жисмнинг ҳаракати\nМарказий майдонда кузатиладиган КА ҳаракат траекторияларини 4 гуруҳга ажратиш мумкин:\n1. Тўғри чизиқли ҳаракат. Агар жисмнинг бошланғич тезлиги нулга тенг бўлса, у марказий майдонни берувчи жисм маркази томон тик тушуди. Жисмнинг бошланғич тезлиги марказга ёхуд унга карама- қарши томонга (радиал) йуналганда ҳам унинг ҳаракати тўғри чизиқ бўйлаб кузатилади. Бошқа барча холларда жисмнинг тўғри чизиқ бўйлаб ҳаракатланиши кузатилмайди.\n2. Эллиптик траектория бўйлаб ҳаракат. Агар КА нинг бошланғич тезлиги радиал тезланишдан фарқ килса, у ҳолда унинг ҳаракат траекторияси, унинг тортишиши туфайли, албатта эгилади. Бунда унинг йўли ҳар доим бошланғич тезлик ва Ер маркази орқали утувчи текисликда ётади. Агар КА нинг бошланғич тезлиги, Ернинг массаси ва радиуси билан боғлиқ тезликнинг маълум микдоридан ортмаса, унинг траекторияси эллипсни беради (35-расм). Бу эллипс тортувчи осмон жисмининг сиртини кесиб утмаса, КА бу жисмнинг сунъий йўлдошига, осмон жисми маркази эса, эллипс фокусларидан бирига айланади.\nЭллипснинг фокуслари деб шундай нуқталарга айтиладики, бу нуқталар билан эллипснинг ихтиёрий нуқтасини туташтирувчи кесмалар йиғиндиси ўзгармас бўлади. Эллипснинг ҳар икки фокуси орқали ўтган ўқи, унинг катта ўқи дейилади. Катта ўқнинг ярми -катта ярим ўқ дейилиб, йўлдошнинг осмон жисмидан уртача узоқлиги дейилиб а билан белгиланади. Йўлдошнинг тезлиги  ва тортиш марказидан узоқлиги r вақтнинг ихтиёрий моментида, катта ярим ўқ- а билан қуйидагича боғланади:\nЭллипс бўйлаб ҳаракатланаётган жисмнинг даври Т ва катта ярим ўқи а орасидаги қуйидаги муносабатдан:\nФокуслар орасидаги масофанинг катта ўқ узунлигига нисбати эллипснинг эксцентриситети дейилиб, у:\nЮқоридаги формуладан КА бошланғич тезлиги қанча катта бўлса, орбитанинг катта ярим ўқи ҳам шунча катта бўлиши, бинобарин даври ҳам ортиши маълум бўлади. Тортиш нуқтасидан энг кичик ва энг катта масофадаги эллипс нуқталари (36-расмда П ва А нуқталар) мос равишда, перицентр ва апоцентр деб аталади. Агар тортувчи жисм Ер бўлса, у нуқталар перигей ва апогей деб, Қуёш бўлса -перигелий ва афелий дейилади.\nКА нинг перигейдаги тезлиги (п) максимум, апогейдагиси эса (а) минимум қийматга эга бўлади. Бу икки тезлик ўзаро қуйидагича боғланади:\nбу ерда rп ва rа перигей ва апогей нуқталарининг Ер марказидан узоқликлари.\nАгар марказий жисм сиртидан маълум h баландликда А нуқтадан (36-расм) бошланғич трансверсал тезлик (радиал йўналишга тик йўналишдаги) билан космик аппарат учирилса, А нуқта, бошланғич тезликнинг катталигига боғлиқ равишда, перигей ёки апогейга (35-расмда 1 ва 2 орбита) айланади. Тезликнинг маълум қийматларида у айлана бўйлаб ҳаракатланиб (расмда 3- орбита), айланма орбита радиуси r, катта ярим ўқ -а га тенг бўлади, у ҳолда\nбўлади, бу ерда К - Ернинг гравитацион параметри эканлигини билган ҳолда, ундан ихтиёрий r масофадаги айланма орбитанинг тезлигини топиш мумкин бўлади. Бунда r=R+h бўлиб, R-Eрнинг радиуси, h -эса КА нинг Ер сиртидаги баландлигини ифодалайди. Агар h нолга тенг бўлса ушбу ифода\nбиринчи космик тезликни ифодалайди, унинг қиймати 7,91 км/с га тенг.\n3. Параболик траектория бўйлаб ҳаракат. Апогейи чексизликда «ётган» эллиптик орбита, шубҳасиз эллипс бўла олмайди\nTeglar: катта космик унинг 1203ам тезлиги тортиш бўлиб ракета бўлади бош1179а 1203олда 1203аракат тезлик осмон билан бошлан1171ич жисмнинг таъсир бўйлаб марказий\nКосмонавтика предмети. Космонавтиканинг бошка фанлар билан богликлиги\nЕнгил атлетика машклари техникаси асослари\nМаънавият асослари ўқув ишларини ташкил этиш, ўтказиш шакллари ва дар ...\nРемонт сифатини бошкаришни ташкиллаштириш\nОзиқ-овқат махсулотлари технологияларининг илмий асослари.\nОзиқ-овқат махсулотлари технологияларининг илмий асослари\nЎзбекистонда жамият иқтисодий тузилишининг конституциявий асослари


Жанубий Кореяда қанча Ўзбекистон фуқароси бор? — Sof.uz\nЖанубий Кореяда қанча Ўзбекистон фуқароси бор?\n17.02 17:41 846 Жаҳон\nЖанубий Кореяда яшаётган хориж фуқаролари сони ўтган йили 7 фоизга ўсди ва 2,5 миллионга етди.\nThe Korea Times нашри мамлакат Адлия вазирлигига таяниб хабар беришича, 2019 йил охирида Жанубий Кореяда 2 миллион 524 минг 656 нафар хорижликлар рўйхатга олинган.\nБу Жанубий Кореянинг 51,6 миллионлик аҳолисининг 4,9 фоизини ташкил қилиши маълум қилинди. Шунингдек, уларнинг 68,6 фоизи узоқ муддат ушбу мамлакатда қолувчи чет эл резидентлари ҳисобланса, 31,4 фоизи эса қисқа муддатга Кореяга ташриф буюрган шахслар ҳисобланади.\nКореяда яшовчи хорижликларнинг асосий қисми Хитойдан бўлиб, уларнинг сони 1 миллиондан ошади. Хитойдан келганларнинг 700 минг нафардан ортиғи эса этник корейслардир.\nКейинги ўринларда ветнамликлар — 224 мингдан ортиқ, тайлар -210 мингга яқин, америкаликлар — 157 минг атрофида, японлар — 86 мингдан зиёд, ўзбекистонликлар — 75 мингдан ортиқ, Филиппин ва Россия фуқаролари ҳам ҳар бири 60 минг кишидан ошади.\nНоқонуний равишда мамлакатга келиб, истиқомат қилаётганлар сони деярли 10 фоизга ўсган: 390 минг 281 киши.\nШунингдек, Жанубий Кореяда таълим олаётган хорижлик талабалар орасида Хитой 71 минг 719 талаба билан биринчи ўринда, 57 мингдан ортиқ талаба билан Ветнам иккинчи ўринда, 10 минг 499 талаба билан Ўзбекистон учинчи ўринда қайд этилган.\nмигрант Ўзбекистон-Жанубий Корея Ташқи меҳнат миграцияси агентлиги\n28.03 15:49 8839\n29.03 16:11 8315\n29.03 01:07 3439\n29.03 18:30 2934\n29.03 12:30 2912\nБугун, 18:18 646\nБугун, 11:35 482\nКореяга ишлашга кетаётган фуқаролар учун тест имтиҳонлари қолдирилди\n27.03 15:08 108\n23.03 11:33 513


Fergana.uz - ФАРҒОНАДА АҲОЛИ УЧУН КЎП ҚАВАТЛИ ТУРАР-ЖОЙЛАР ҚУРИЛИШИДА ТУРК ҚУРИЛИШ КОМПАНИЯСИ ҲАМ ИШТИРОК ЭТАДИ amCharts examples\nҲозир сайтда 202 нафар фойдаланувчи Ишонч телефони статистикаси\nФАРҒОНАДА АҲОЛИ УЧУН КЎП ҚАВАТЛИ ТУРАР-ЖОЙЛАР ҚУРИЛИШИДА ТУРК ҚУРИЛИШ КОМПАНИЯСИ ҲАМ ИШТИРОК ЭТАДИ\n2021-04-29 21:46:17 45\nВилоят ҳокимлигида Туркиянинг “Bend Engineering Company” қурилиш компанияси бош директори Седат Эмирлер билан учрашув бўлиб ўтди.\nТуркиялик меҳмон дастлаб қурилиш соҳасида шу кунга қадар амалга ошириб келинган лойиҳалари ҳақида маълумот берди.\nМулоқот давомида ўзгараётган Фарғона, унда замон талаблари даржасидаги бино-иншоотларни, бизнес марказлар ва меҳмонхоналарни қуриш, аҳолини арзон, сифатли уй-жойга бўлган эҳтиёжини таъминлаш борасидаги ишлар тўғрисида ўзаро фикр-мулоҳазалар алмашилди.\n- Туркиядан мутахассисларни олиб келамиз. Улар Европа давлатларида ҳам тажриба орттириб келишган. Сифатли иш ташкил этиш учун барча масъулиятни ўз зиммамизга оламиз, чора-тадбирларни кўрамиз, - деди Седат Эмирлер.\nШунингдек, учрашувда янги қурилаётган уйларнинг квадрат метри 4 миллион сўмдан ошмаслиги зарурлиги алоҳида таъкидланди.\nИлк босқичда туркияликлар маҳаллий қурилиш компаниялари билан бирга илғор жаҳон тажрибаларига таяниб, замонавий 7 қаватли турар-жойни қуриб, ўз эгаларига топширишади. Шундан сўнг янги лойиҳалар юзасидан келишувлар амалга оширилади.\nСўнги мартта сайтдаги маълумотлар 23.07.2021 куни янгиланган


Kutubxona - Safar Kokilov. Bir majlisda (hajviya) / Kiril\nSiz shu sahifadasiz: Safar Kokilov. Bir majlisda (hajviya) / Kiril\nАсар номи Бир мажлисда (ҳажвия)\nБир мажлисда (ҳажвия)\nБир дўстим гапириб берди.\nБўлим бошлиғимизнинг момоси ўлиб қолиб, жанозасига кетар чоғи мендан илтимос қилди.\n— Акажон, илтимос, кечқурун менинг ўрнимдан ҳокимиятда бўладиган мажлисга қатнашиб келсангиз.\n-Бирон нарса сўраб қолмайдими?\n-Ҳе, сиздан ҳеч нарсани сўрамайди. Бизда иш яхши кетяпти. Фақат йўқлама вақти «борман» деб қўйсангиз бўлди. Бирон китоб оборинг, зал охирида ўқи-иб ўтирасиз. Илтимос, ёрдам қилинг...\n«Бўлим бошлиғи илтимос қилиб турганда йўқ деб бўладими. Мендан бирон нарсани сўрамаса, нимадан қўрқаман, борсам борайин» деб кечқурун бордим.\nЭҳ-ҳе-э. Мажлислар залида одам тирбанд. Бўш ўтиргичлар ҳам кам. Ниҳоят бир четдаги стулга ўтириб, атрофимга қарасам, бари таниш одамлар: туманнинг бош ҳакими , СЭС бош врачи, бўлим бошлиқлари, мактаб директорлари ўқитувчилар билан, тумандаги бошқа ҳар хил ташкилотларнинг бошлиқлари, ҳатто маданият уйининг директори бир-икки артистлар билан келган. Маҳалла раислари ҳам котибларини эргаштириб юрибди. Анча-мунча милиса ҳам бор. Ҳа-а, бугун қандайдир маданий-маърифий мавзуда мажлис бўлса керак, чунки бу ерга келганларнинг аксарияти зиёлилар экан-да.\nБир-икки таниш ўқитувчилар билан кўришиб сўрашдим.\n-Ҳа духтур, авваллари биз сизни кўрмас эдик. Кепсиз-да...\n-Ҳа-а, келдик. Бўлим бошлиғимиз илтимос қилган эди. Ўшанинг ўрнига...\n-Ҳа-а, яхши, яхши. Сизларда ишлар яхшими ўзи? Тағин емаган сомса учун пул тўлаб юрманг, духтур ака-деб улар кулиб қуйишди.\n-Бизда иш яхши-деб қўйдим –у, лекин ичимдан зил кетдим. Оббо, Қодиров тушмагур-эй, сиздан сўрамайди деган эд-ку, бу ерда савол-жавоб бўлади дейишяпти. Билганимда-ку, тайёрланиб, бўлим кўрсаткичларини ўрганиб келардим-а, деб ўйланиб қолдим.\nМажлис бошланди. Мажлисни туманимизга вилоятдан вакил сифатида беркитилган тепакал, гавдалик, бурни сўппайган одам ўтказадиган бўлди. Ҳоким муовинлари унинг ёнида жимгина ўтиришибди. Қарасам вакил қўлидаги аллақандай рўйхатга қараб залда ўтирган одамларни бирин-кетин тўрғаза бошлади. Залдагилар жим, пашша учса билинади.\nКўплар олдинда ўтирган одамнинг панасида бошини эгиб қўлидаги дафтарига нималарнидир ҳадаҳа ёзишмоқда.\nМен минбардаги одамга қулоқ тутдим. Аввал олдинги қаторда ўтирган туман бош ҳакимини турғазди.\n— Ишлар қандай кетяпти?-\n— Яхши:-деди бош ҳаким қўлидаги дафтарига қараганича.\n— Камчиликлар йўқми?\n— Йўқ. Бугун сувни тугатдик.\nЯхши. Ўтиринг. Назоратни сусайтирманг.\nБош ҳакимимиз «сув» дедими, касалхонадаги канализатсиялар тўғрисида гапирдимикан? Унча тушунмадим.\nЯхши эшитмай қолдим, шу пайт яна кимнидир турғазишди.\nУ олдинда ўтирган одамнинг елкасига суяниб, чайқалиб турибди. Залда ўтирганлар пиқиллаб кула бошлади. Минбарда ўтирганлар ҳам мийиғида кулиб туришибди. Тавба!\n— Сиз ўзи бирор кун трезви келасизми? – деди вилоятдан келган вакил унга қовоғини уйиб, сўнг ёнидагиларга қараб;-бунинг ишда қолиш – қолмаслиги ҳақида вилоятга чиқиш керак - деди. Қарасам ҳақиқатдан мастга ўхшайди. Кўзлари юмилиб кетаяпти. Оббо, бу нима юриш энди?!\n— Тузук ишламайдиган бўлсанг сени ишдан бўшатамиз,- деб бақирди вакил.\n— Не-эг-га энди? Ишим яхши. Бошқаси... – У қўли билан пашша қўриётгандек ишора қилди: - Фу-у... Бизнинг ишимиз яхши...\n— Ўтир. Ўтир-э безбет, башаранг қурсин. Сен билан алоҳида гаплашамиз...\nҲалиги одам нимадир деб ғулдиради-да ёнидаги кишининг ёрдамида яна жойига ўтирди. Вакил навбатдаги одамни турғазди. Қўшни қишлоқдаги мактаб директори бироз ранги ўчиб ўрнидан турди.\n— Ҳой, домулло, нега ҳалигача пахтангни сувдан чиқармадинг?\nҲойнаҳой буларнинг мактабида тажриба ер майдонига пахта эккан бўлса керак-да. Вакил шуни сўраяпти шекилли. Қаранг-а, раҳбарлар ҳамма нарсадан хабардор, ҳамма нарса билан қизиқишади-я.\nДиректор нимадир деб тўнғиллаган эди, вакил дағдаға қилди:\n— Ишласанг тўғри ишла, эпламасанг аризангни ёз деди ва қаердадир олдинда ўтирган маориф бўлимининг мудирига қараб:-Эртадан ишни топширсин – деб қўйди.\nМудир ўрнидан ярим туриб, «хўп» дегандек бошини лиқиллатди. Ҳа-а, бу директорнинг камчилиги кўп бўлса керакдир-да, ишдан олиш керак дейишяпти. Лекин шу гапларни мактабига бориб айтса ҳам бўларди. Бунча одамнинг олдида уялтирмасдан.\nМен ҳали ҳам ҳеч нарсага тушунмай ўтирардим. Қандай мажлис бўлиши керак ўзи? Икки соатдан бери фақат духтурлар-у, ўқитувчиларни турғизиб сўроққа тутишадими-эй.\n— Қачон мажлис бошланади?-деб сўрадим ёнимда ўтирган ўқитувчидан. У пастга энгашиб,\n— Шу мажлис-да, - деб кулди.\nТавба! Ҳеч тушунмадим.\nШу пайт одамлар мен томонга қарашаётгандек бўлишди. Мен ҳам ўгирилиб, орқамдагиларга қарадим. Улар ҳам менга қараб туришибди. Қарасам вакил ва бошқаларнинг ҳам икки кўзи менда. Олдинги ўринда ўтирган бош ҳаким ўрнидан туриб, менга қараганича,\n— Қодириб қани, Қодириб? – деб сўраяпти.\nҲа-а, менга ҳам навбат келибди-да деб ўрнимдан турдим.\n— Ўрнига мен келганман – дедим бош ҳакимга қараб.\n— Ишлар қандай кетяпти, ўртоқ духтур?-деди минбарда турган вакил менга тикилиб туриб:-духтирмисиз ўзи?\n-Ҳа, дўхтурман. Ўттиз йилдан бери ишлайман.\n-Хўп, ишдан гапиринг.\n-Ишимиз яхши. Тез ёрдам машиналаримиз бариси соз. Яқинда ғилдиракларини алмаштирдик. Чақириқларга ўз вақтида бориб турибмиз. Шикоятлар тушмаяпти. Ҳозир грипп кўпайган. Кунига етмиш-саксонта чақириққа бориб, беморларга баҳоли қудрат ёрдам беряпмиз.\nГапира туриб қарасам ёнимдаги ўқитувчилар ерга қараб кулгани-ча, мени туртиб қўйишяпти. Залга қарасам кўпчилик менга қараб кулиб, бош чайқашмоқда. Оббо, грипп касаллигини кўпайганини бекор айтибман. Ахир бу дегани тиббиёт ходимлари аҳоли ўртасида санитария маориф ишларини яхши олиб бормаяпти деган тушунчани беради-ку... деб ўйлаб бир оз хижолат тортдим. Вилоятда келган вакил менга еб қўйгудек бўлиб тикилиб турибди. Ёнидагиларнинг ҳам авзои ёмон.\n-Ҳа энди, грипп касаллиги бир кўпайгандек бўлди-ю, ҳозир анча камайиб қолди. Тинмай ишлаётибмиз. Фақат бизга мана бош ҳакимнинг ҳам хабари бор. Бир марталик шпритслар билан гриппга қарши таблеткалардан кўпроқ бўлса, ишимиз янада самарали бўлади. Бу ҳам яқин кунларда ҳал бўлса керак. Касални камайтирамиз...\n-Хў-ў, духтур, сендан касални ким сўраяпти?-вакил менга ғазаб билан тикилди.\n-Унда нимани сўраётибсиз?-дедим мен ҳам унга тикилиб,-\n-Ие, бу гарангми?- деб вакил ёнидагиларга қараб қўйди.-ҳой дўхтур, касалингни ишхонангга бориб даволайсан. Бу ерда сен бизга, ўзингга беркитилган фермер хўжаликлардаги аҳвол тўғрисида ахборот бер. Ғалланинг ўсиши қандай? Гул даврида дори берилдими? Пахтани навбатдаги сувдан чиқардиларингми? Сувни шарбат усулида беряпсиларми? Менга ана шулардан гапир, ўртоқ дўхтур.\n-Тушунмадим. Бу гапларнинг менга нима даҳли бор? Бу маълумотларни пахта, ғалла эккан фермерлардан сўрамайсизми. Мен дўхтур бўлсам ...-дедим энсам қотиб.\n-Ие, бу ўзи осмондан тушганми? Ким чақирди уни бу ерга? –вакил бир менга, бир бош ҳакимга қараб кўзларини олайтирди.\n-Қодирибнинг ўзи қани ? –деди яна бош ҳаким ўрнидан туриб, менга қараганча.\n-Қодировнинг момоси ўлиб қолибди.\nОрқа томондан биров «пиқ» этиб кулиб юборди.\n-Сиз нега келдингиз?\n-Менга илтимос қилган эди, ўрнига келдим-да. Қаердан билибман...\n-Ҳе-э, шундай демайсизми, дўхтур,-сал мулойимлашди вакил ва менга қараб яна гапира кетди:-Сиз ўзи ёшингиз анчага борган одам экансиз, билишингиз керак-да... Бўпти. Биринчи марта сизга индамаймиз, янаги келишингизда яхши тайёрланиб келинг. Беркитилган фермер хўжаликка боринг, даласи билан танишинг, керак бўлса уша ерда ётиб ухланг, амалий ёрдам қилинг. Бўпти, ўтиринг .\nБошимга таёқ теккандай карахт бўлиб жойимга чўкдим. Бир кулгим келади, бир жаҳлим чиқади. Ёнимдаги ўқитувчи кулиб бир нима деган эди, қулоғимга кирмади. Ҳе, аблаҳ Қодиров-эй. Мени боплаб алдабди-да. Айтдимов, у ҳар куни ишхонага бир келарди-да, яна зип этиб йўқ бўлиб қоларди. Мен у қўшимча иш топиб, пул ишлаб юрибди, шекилли деб юрардим. Ҳа-а, гап буёқда экан-да. Демак қайсидир фермер хўжалик унга ҳам беркитилган. Ҳе, кунинг қурсин, Қодиров. Бўлимга раҳбарликни талашиб олган эдинг, баттар бўл...\nТўғри, вилоятдан келган вакилнинг гапларига эътироз билдириб бўлмайди. Лекин бугунги мажлисда биронта ҳам фермер хўжаликларининг раҳбарлари кўринмади-ку. Ҳа –а, мен тушунмаган нарсалар ҳали кўп экан. «Юз йил яша –юз йил ўрган» деганлари бежиз эмас-да.\nШундай қилиб мажлис яна икки соатлар чўзилди. Пахтасини сувга бостириб захлатган бир-икки мактаб директори ва терапия бўлимининг бошлиғига «Ҳайфсан» эълон қилинди. Бир артист ишдан ҳайдалди. Бир мактаб директори пахта кўчатлари текис ўсиб чиқмаганлиги учун чигитни экмай сотган деган гумонда иши прокуратурага оширилди.\nМажлис охирида вилоятдан келган вакил пахта ва ғалланинг аҳамияти ҳақида яна бир соат ваъз айтиб;\n-Ишга маъсулият билан ёндошмаган кишиларни жиноий жавобгарликгача тортишимиз мумкин. Ҳамма ишини йиғиштириб далага чиқсин. Керак бўлса, ўша ерга кўчиб бориб яшайсизлар ҳам...-деб дағдаға қилди.\nШу билан мажлис тугаб ташқарига чиққанимизда соат тунги учни кўрсатаётган эди. Йўлимиз бир бўлса ҳам бош ҳаким мени кутмай жўнаб қопди. Зарда қилганда. Эснай-эснай уйга пиёда етиб келдим. Хўрозлар қичқираётган эди.\n"http://www.kutubxona.com/wiki/index.php?title=Safar_Kokilov._Bir_majlisda_(hajviya)_/_Kiril&oldid=5309" dan olindi


UzAuto Motors дилерлик корхонаси раҳбарини ишдан олди | Qalampir.uz\nUzAuto Motors дилерлик корхонаси раҳбарини ишдан олди\nЖамият\t05 Февраль 08:40 5286\nUzAuto Motors компанияси хато ва камчиликларга йўл қўйган дилерлик корхонаси раҳбарини лавозимидан озод қилди. Бу ҳақда компания матбуот хизмати хабар берди.\nЎрганишлар давомида “Хоразм Автосавдо” МЧЖ дилерлик корхонаси фаолиятида бир қатор хато ва камчиликларга ҳамда коррупцияга оид ҳуқуқбузарликларга йўл қўйилганлиги намоён бўлди.\nМаълум бўлишича, автосалонда сотув жараёнлари шаффофлигини таъминлайдиган ва автомобиль сотиб олаётган мижозларга қулай шароит яратувчи тизимли ишлар ташкил қилинмаган.\nАвтосалон ҳамда таъмирлаш участкасида хавфсизлик, санитария ҳолати белгиланган тартибга мос эмас, автосалон савдо бўлими зарур ва етарли даражада ходимлар билан таъминланмаган. Автомобилларни сақлаш ва мижозга етказиб бериш бўйча бир қанча камчиликлар мажуд бўлган. Сотув олди кўриги участкаси стандарт асосида ташкил қилинмаганлиги сабабли айрим автомобилларга умуман бундай кўрик амалга оширилмаган.\nТекширув давомида автосалоннинг автомобиллар сақлаш омборида камомад борлиги, автомобиль таъмирлаш участкаларида хавфсизлик қоидалари билан таништирилмаган ходимлар фаолият юритаётганлиги ҳолатлари аниқланган.\nШунингдек компания томонидан эълон қилинган акциялар бўйича муддатли тўловга сотилган автомобиллар нотариусдан тегишли тартибда расмийлаштириб, тақиққа қўйилмаган.\nАвтосалонда ахборотлар доимий равишда янгиланмагани, корхонада Call-марказ фаолиятининг тегишлича ташкил этилмаганлиги харидорларга автомобил хариди жараёнида бир қатор ноқулайликлар туғдирган.\nЮқорида қайд этилган ҳолатлар натижасида “Хоразм Автосавдо” дилерлик корхонаси раҳбари эгаллаб турган лавозимидан озод этилди, мавжуд камчилик ва хатоларни бартараф этиш янги раҳбар зиммасига юкланди.\nUzAuto Motors дилерлик\nUzAuto Motors автомобиллари нархи кўтарилди...ми? Ravon экспорти тўхтайди. Ўрнига “Chevrolet”нинг стандартларга жавоб бериши аниқланди UzAuto Motors 2019 йилдаги энг харидоргир машинасини маълум қилди Cobalt, Gentra ва Spark`ни янгича жиҳозлаш бошланди “UzAuto Motors” ONIX ва бошқа янги моделларни ишлаб чиқаради Инсоф борми? “UzAuto Motors” янги моделларнинг нархини эълон қилди\n24 Февраль 17:01 48446\n24 Февраль 14:54 33245\n25 Февраль 12:25 27373\n24 Февраль 09:54 22595\n25 Февраль 09:35 22119


4 кундан сўнг Шоҳруҳхон яшираётган сир ошкор бўлади - - - www.Voydoda.com - Развлекательный портал -\n4 кундан сўнг Шоҳруҳхон яшираётган сир ошкор бўлади\n11 Фев 2015(05:00)\nДеярли барча қизларнинг, қолаверса, минглаб мухлисларнинг қалбидан жой олган Шоҳруҳхон 10 йилдан ортиқ давр мобайнида санъат оламида ўзининг мустаҳкам ўрнига эга бўлишга эриша олди.\nЎтган йилги анъанасига мувофиқ бу йил ҳам февраль ойида, яъни 15-16-17 саналарда муҳташам "Истиқлол" санъат саройида навбатдаги яккахон концерт дастурини тақдим этади. Ўтган йили 2 кун намойиш этилган концерт аншлаг тарзда ўтиб, катта шов-шувларга сабаб бўлганди ва кўплаб мухлислар концертни яна бир кунга чўзишни сўрашганди. Ана шу таклифларни инобатга олган хонанда ва унинг ижодий ҳамкорлари бу йил 3 кун тақдим этишга қарор қилишди.\nБу йилги концерт аввалгисидан-да кўпроқ ва ёрқин кутилмаган туҳфаларга бой бўлиши шубҳасиз. Негадир Шоҳруҳхон бу йилги концерт дастурининг барча тафсилотларини сир сақламоқда.\nМаъмури ва хонанданинг айтишича, минг марта кутилаётган янгиликлар ва тайёргарлик ҳақида гапиргандан кўра, бир бора концертни шахсан гувоҳи бўлиб, дам олиш афзалроқ. Қизиқ, Шоҳруҳхон қандай сирларни яширмоқда?! Айнан бу савол бизни ҳам қизиқтирмоқда.\nШуниси маълумки, концертда кўплаб янги тароналар янграши кутилмоқда. Концерт олди Шоҳруҳхон "Ўзбегиим Таронаси" радиоси орқали мухлисларга бир неча қўшиқларни тақдим этганди. Айни пайтда Жасур Бадалбоев билан ҳамкорлик қилаётган Шоҳруҳхон барча ижод намуналари омадли тарзда қабул қилиниб, кўплаб талабларга ҳам сабаб бўлмоқда.\nБарчаси аён бўлишига атига 4 кун қолди. 15-февраль куни старт оладиган концерт дастурида шахсан гувоҳи бўлиш фурсати етади. Концертга ташриф буюра олмаганлар учун эса сайтимиз орқали махсус репортаж тақдим этилади.\nБу вазиятга нисбатан Шоҳруҳхон "Олдиндан ноғора чалмаслик"ни афзал кўрди" деб бемалол айтишимиз мумкин. Кўплаб мухлислар интиқлик билан кутаётган концертни аъло даражада ўтказилишига омад тилаб қоламиз!\nТеги: 4 кундан сўнг Шоҳруҳхон яшираётган


Қозоғистоннинг янги президенти 14 апрелда Тошкентга келади\nҚозоғистон президенти Қосимжўмарт Тўқаев\nҚозоғистон президенти Қосимжўмарт Тўқаев 14 апрелда икки кунлик давлат ташрифи билан Ўзбекистонга келади.\nЎзбекистон президенти матбуот хизматининг 11 апрелда билдиришича, ташриф Шавкат Мирзиёевнинг таклифига биноан амалга оширилмоқда.\nПрезидентлар Қозоғистонда муваффақиятли якунига етган Ўзбекистон йилининг мантиқий давоми бўладиган Ўзбекистонда Қозоғистон йилининг расмий очилиш маросимида иштирок этадилар. Мазкур йил тадбирлари Қозоғистон санъат усталарининг концерти билан бошланади.\n“Тор ва кенгайтирилган таркибда ўтказилиши режалаштирилган музокараларда икки томонлама дўстлик, яхши қўшничилик ва стратегик шериклик муносабатларини янада кенгайтириш истиқболлари муҳокама қилинади, сиёсат, савдо-иқтисодиёт, инвестициялар, транспорт-коммуникация, маданий-гуманитар ва бошқа соҳалардаги ўзаро ҳамкорликнинг устувор йўналишлари кўриб чиқилади”, дейилади хабарда.\nДавлат раҳбарларининг Қўшма баёноти қабул қилиниши, шунингдек, мамлакатлар ўртасидаги кўп қиррали муносабатларни ривожлантиришга қаратилган икки томонлама ҳужжатлар тўплами имзоланиши кўзда тутилган.\nТўқаев президент сифатидаги биринчи расмий ташрифини Москвага қилган эди. Қосимжўмарт Тўқаев 3 апрель куни Москвада президент Владимир Путин билан музокара ўтказди.


Фотогалерея: Миллионерлар яшайдиган топ 10 мамлакат - Daryo\n17:35, 25.08.2019 53363\nФотогалерея: Миллионерлар яшайдиган топ 10 мамлакат\nЕр юзида бойлиги 50 миллион АҚШ долларидан ошган одамларнинг умумий сони 149 890 кишига етди.\nМаълумотларга кўра, 50 230 нафар одамнинг бойлиги — $100 миллионни ташкил этса, 4 390 кишининг камида $500 миллион долларга тенг бойлиги бор.\nУшбу маълумотлар асосида Credit Suisse экспертлари энг кўп миллионерлар истиқомат қиладиган мамлакатлар рейтингини тузиб чиқди. Хўш, миллионерлар қайси давлатларда яшайди?\nБадавлат фуқаролар сони: 2 910 киши\nАвстралия иқтисодиёти бўйича дунёда 13-ўринда, аҳоли жон бошига ЯИМ ҳажми бўйича олтинчи ўринда туради. Мамлакат турмуш даражаси, соғлиқ, таълим, молиявий эркинлик, фуқаролар эркинлиги ва сиёсий ҳуқуқларини ҳимоя қилиш каби кўплаб соҳаларда инсон потенсиалининг ривожланиш индекси бўйича эса иккинчи ўринда туради.\nБундан ташқари, Австралиядаги қулай иқлим мамлакат доимий яшаш жойи сифатида танланиши сабабларидан биридир.\nБадавлат фуқаролар сони: 3 010 киши\nКанада дунёдаги аҳоли даромади юқори бўлган, Иқтисодий ҳамкорлик ва ривожланиш ташкилоти ҳамда G7 га аъзо давлатлардан бири ҳисобланади. мазкур давлат Америка Қўшма Штатларининг асосий савдо ҳамкори ҳисобланади.\nКанада иммигрантлар мамлакати. Иммиграциянинг ўсишида мамлакатнинг юқори даражада ривожлангани, тинч, этник муаммолардан ва можаролардан ҳоли бўлгани асосий рол ўйнайди.\nБадавлат фуқаролар сони: 3 040 киши\nМамлакат иқтисодиётида фаол аҳолининг 76,7 фоизи хизмат кўрсатиш соҳасида фаолият олиб боради. Иккиламчи секторнинг улуши 20,5 фоизни ташкил қилади. Франциянинг иқтисодиёти унинг халқаро майдондаги ролини белгилаб берган. Франция улкан маданий меросга эга ва бу мерос турли даврларда ўзига хос аҳамиятга эга бўлган.\nБадавлат фуқаролар сони: 3 220 киши\nИталия — қишлоқ хўжалиги ва саноати ривожланган мамлакат. Бой маданий мерос ҳамда қулай иқлим шароити бойлар Италияни танлашлари учун асосий сабаб бўлади.\nБадавлат фуқаролар сони: 3 400 киши\nСўнгги 10 йил ичида Ҳиндистон ЯИМ 5,5 % га ўсди. Бу кўрсаткич эса мамлакат иқтисодиёти энг тез ўсаётган малакатлардан бири деб эътироф этилишига сабаб бўлди.\nҲиндистонда инглиз тилида сўзлашадиган мутахассисларнинг борлиги сабаб кўплаб трансмиллий корпорациялар учун аутсорсинг маконига айланган. Шунингдек, мамлакат тиббиёт туризми бўйича ҳам жаҳонда анча танилган.\nБадавлат фуқаролар сони: 3 580 киши\nЯпония — ривожланган давлат. Аҳоли турмуш даражаси ҳам юқори. Шунингдек, мамлакат узоқ умр кўриш бўйича юқори, туғилишлар ўлими бўйича энг паст кўрсаткичларга эга мамлакат. Банк хизматлари, суғурта, транспорт, савдо-сотиқ, телекоммуникация ҳамда қурилиш соҳалари мамлакат иқтисодиётининг ривожланишида асосий аҳамиятга эга.\nБадавлат фуқаролар сони: 4 670 киши\nБуюк Британиянинг хизмат кўрсатиш соҳаси мамлакат иқтисодиётининг асосий сектори ҳисобланиб, у ялпи ички маҳсулотининг 75% ни ташкил этади. Банк сектори яхши ривожланган. Британияда солиқ имтиёзлари мавжудлиги бадавлат кишилар учун бирмунча қулайликлар яратади.\nБадавлат фуқаролар сони: 6 320 киши\nГермания — иқтисодиёти жадал ривожланаётган давлат. Мамлакат йирик маҳсулотларнинг экспорти ва импорти бўйича дунёда учинчи ўринда туради. Турмуш даражаси юқори. Ижтимоий ҳимоя, соғлиқни сақлаш тизими, атроф-муҳитни муҳофаза қилиш ва бепул олий таълим берадиган давлат ҳисобланади.\nБадавлат фуқаролар сони: 16 510 киши\nХитой иқтисодиётида сўнгги 10 йилда тинимсиз ўсиш кузатилмоқда. У ўзининг таълим тизимини ривожлантириши билан бирга, технология ва бошқа маҳсулотлар импортида ҳам етакчи ҳисобланади. Дастурий таъминот, янги материаллар ишлаб чиқариш, телекоммуникация саноати, биотехнология, соғлиқни сақлаш соҳаларидаги ривожланишлар мамлакат тараққиётида асосий аҳамиятга эга.\nБадавлат фуқаролар сони: 70 540 киши\nҚўшма Штатлар дунёда иқтисодиёти номинал ялпи ички маҳсулот бўйича биринчи, ялпи ички маҳсулоти бўйича иккинчи ўринда бўлган, юқори ривожланган мамлакат ҳисобланади. Мамлакат аҳолиси дунё аҳолисининг атиги 4,3 фоизини ташкил этишига қарамай, дунёдаги жами бойликнинг 40 фоизига айнан америкаликлар эгалик қилади. Америка бир қатор ижтимоий-иқтисодий кўрсаткичлар бўйича, хусусан, ўртача иш ҳақи, инсон тараққиёти индекси, ЯИМ ва меҳнат унумдорлиги бўйича дунёда етакчилик қилади.\n09:58 Бугун 611\n09:51 Бугун 3955\n09:35 Бугун 12886\n09:26 Бугун 4669\n09:33, 29.05.2020 116147\n22:27, 28.05.2020 106072\n22:09, 29.05.2020 107728\n10:17, 29.05.2020 95320


Таркибида гетероатомлар саклаган нефт таркибидаги углеводородлар хосилалари » Fizika » Referat » Referat | Haqida\nAsosiy / ReferatFizika Таркибида гетероатомлар саклаган нефт таркибидаги углеводородлар хосилалари\nFayl hajmi 16,38 kB\n1.\tНефт таркибидаги кислородли бирикмалар\n2.\tКислородли бирикмаларнинг хоссалари\n3.\tКислородли бирикмаларни ажратиб олиш усули\n4.\tНефт ва нефт махсулотлари сифатига таъсири\nНефтлар таркибида кислород микдори унчалик куп эмас. Умуман 0,11 % гача булиши муикн. Факатгина юкори смолали нефтларда унинг микдори 2% гача ошиши мумкин. Добрянскийнинг хисоб-китобли буйича нефт таркибидаги 90 % кислород смолали моддалар улушига тугри келади. Колган кисм эса нордон органик бирикмалар фенол ва кислоталарга тугри келади. Нефтларда нейтрал кислород бирикмаларнингн изи (жуда кам микдорда борлиги каторда тутилмокда) борлиги кайд килинган, аммо амалий жихатдан урганилган эмас.\nНефтда нордон бирикмаларнинг асосий кисми карбонли кислоталар характерига эга ва у CnHmCOOH умумий формула оркали ёзилдаи. Биринчи булиб, Эйхлер томонидан Боку нефыть конидаши керосинда Эйхлер томонидан 1861 йилда нордон бирикмалар борлиги аникланган. Зелинский ишларида шу нарса аникланганки, кислоталарда углерод атомлар сони 8 тадан 11 тагача булиб, циклопентан халкасини ташкил этади. Браун текширишлари шуни курсатадики, карбоксил гурух халканинг беш аъзоси билан богланмай, балки ундан ажралиб ён томон занжирига бир ёки бир неча метилен гурухга богланади. Браун ва Нафтали Руминия ва Гарбий Украина нефтидан С8-С11 ни кислоталарни ажратдилар, масалан, куйидагича тузилишга эга булган кислоталар:\nН3С – НС – СН – (СН2)3 - СООН\nН3С – НС – СН – СН2 - СООН\nН3С - Н2С СН2\nЛохте кислоталардан - беш вакилли ва худди шундай олти вакилли нафтен халкаларини ажратиб олди.\nБу олинган кислоталар - моноциклли нафтенларнинг хосилалари булиб, уларнинг умумий формуласи CnH2n-1COOH Cn ёки CnH2n-2O2 ва булар нафтен кислоталар деган номни олди. Бир катор нефтлар таркибидан молекуласида углерод атоми сони С13-С18 гача булган би- ва трициклик кислоталар ажратиб олинади. Углеводородли радикалга бириккан, карбоксил гурух аналогик углеводородлар билан, нефт мойлари таркибига киради. Шунга асосан улар полициклли; циклопарафинли, ароматик ва гибрид тузилишга эга булиши мумкин. Ана шулардан келиб чикиб, кейинги вактларда нефтдан олинган кислоталар (нафтенлар эмас, балки яна хам купрок) нефтли деб атала бошланди.\nФизик хоссалари жихатдан нефт кислоталари ёки суюклик ёки хиди жихатджан мой кислоталарини эслатувчи кристалл иодда булиши мумкин. Зичлиги бирга якин. Кимёвий хоссалари жихатдан мойли карбон кислоталарига ухшайди. Ишкорлар билан тузларни хосил килади.\nCnHmCOOH + NaOH ⇄ CnHmCOONa + H2O\nБу реакция нефт фракцияларидан кислоталарни ажратишга имконият яратади. Бу кислоталарнинг металл ишкорли тузлари сувда яхши эрувчан булиб, ишкорли сув катламига утади. нефт кислоталарни тоза соф холатда ажратиб олишнинг турли хил усуллари мавжуд.\nНефт кислоталари нафакат уювчи ишкорлар билан, балки металларп оксиди билан хам тузлар хосил килади. Юкори хароратларда сувнинг таъсирида улар куп металлар билан таъсирлашиб, металл тузларини хосил килиб, металл аппаратура жихозларни коррозиялайди. Асосан улар кургошин, калай, мис, камрок даражада темир, оз микдорда алюминийни хам енгил емира олади. Шу сабабли нефт кислоталари (мойли, нафтенли ва юкори) зарарли аралашмалар деб хисобланиб, нефт махсулотларини тозалаш жараёнида улар тулалигича йукотилади. Нафтен кислоталар спиртлар билан реакцияга киришиб эфирларни хосил килади хамда карбон кислоталар таснифга (характерига) мос келган хосилалар: амидлар, хлороангидридлар вав галомдаралашмалар хам олинган. Сульфат кислота билан бу кислоталар реакцияга киришмайди, лекин унда эрийди. Нафтенли ва юкори кислоталар хамма нефтлардан топилган, аммо унингм икдори унчалик куп булмаган микдорда (0,1% 2 %). Нефт фракцияларида кислоталарнинг таркалиши бир хил эмас. Коидага мувофик бензин ва лигроин фракцияларда нефт кислоталар учрамайди. Керосин дистиллятида мойли фракцияларга караганда жуда кам, яъни унинг улуши % ларда 2% дан 3 % гача булиши муикин. Нефт кислоталарининг ишкорли тузлари жуда яхши ювувчи хоссага эга. Шунинг учун тозаланган ишкорли чикиндилар - (милонафт деб номланади), тукимачилик саноатига ювувчи восита сифатида ишлатилади. Керосин ва дизель ёкилгиларининг ишкорли чикиндиларидан олинадиган 40 % ли нафтен кислоталарнинг натрий тузлари билан сувли эритмаси, кишлок хужалиги экинларини ута эффектив устирувчи воситаси сифатида хам ишлатилади.\nTeglar: кислоталар билан ишкорли хосил булиши булиб ажратиб балки кислоталарнинг мумкин юкори кислоталарни металл нафтен килади борлиги микдорда тузлари нордон олинган\nНефт маҳсулотларини олиш\nНефт ва газ алканлари\nНефтни қайта ишлаш кимёвий технологияси. Нефтни кимёвий таркиби, физи ...\nНефт ва унинг таркиби\nНефт қудуқлари маҳсулоти миқдори ва сифатини ўлчаш


«Ўзэкспомарказ»да ўринлар сони деярли 2 баробарга кўпайтирилди\n21:29 / 25.07.2020\nЯкунланиб бораётган ҳафтада Тошкент шаҳридаги «Ўзэкспомарказ» тақсимот маркази сифатида жиҳозланиб, у ерга коронавирусга гумон қилинган фуқаролар жойлаштирила бошланди.\nТашкил этилганида 500 ўринга мўлжаллангани айтилган тақсимот марказидаги койкалар сони айни пайтда 928тага етказилган.\nТошкент шаҳар ҳокимлигидан Kun.uz'га маълум қилишларича, айни пайтда павильонлардаги палаталар сони 466та, аппаратлар сони эса 931тани ташкил этмоқда.\nБиргина 24 июлнинг ўзида, соат 08:00дан 20:00гача коронавирусга гумон қилинган 308 киши «Ўзэкспомарказ»га жойлаштирилган.\nКоронавирусга топширган тести жавоби чиққунига қадар ушбу фуқароларга шу ерда биринчи тиббий ёрдам кўрсатилади. Уларга ташхис қўйилгач, саломатлигининг ҳолатига қараб шаҳардаги даволаш-профилактика муассасаларига йўналтирилади.\nРепортаж: ‘Койкалар павильонига’ айланган «Ўзэкспомарказ»\nТошкент шаҳар ҳокимлиги айни пайтда марказга тиббий ходимларни ишга қабул қилиш жараёни давом этаётганини маълум қилди.\nҲозирга қадар 200дан зиёд ходим ишга қабул қилинган бўлиб, уларга кунлик иш ҳақи ҳар куни жойида бериб борилмоқда.\nИш 15 кунлик навбатчилик тартибида ташкил этилади ва бу вақт учун ходимларга қуйидаги миқдорда маош берилади:\nврачларга – 15 млн (кунига 1 млн сўмдан);\nҳамшираларга – 10 млн (кунига 666,6 минг сўмдан);\nкичик тиббиёт ходимларига – 5 млн (кунига 333,3 минг сўмдан);\nкўнгиллиларга – 5 млн (кунига 333,3 минг сўмдан).\nИш вақти 12 соатдан иборат булиб, 8 соат иш, 4 соат дам олиш вақти кўзда тутилган. Тиббиёт ходимлари тиббий ҳимоя воситалари ва ётоқхона билан таъминланади, бепул овқатланиш ташкил этилган. Юқорида таъкидланганидек, иш ҳақи ҳар куни тўлаб борилади.\nМурожаат учун телефонлар: 71 210 02 02, 71 210 02 31\nУшбу рақамларга қўнғироқ қилиб тушиб бўлмаган ҳолатларда, талабгорлар ҳар куни соат 9:00дан 17:00гача бевосита «Ўзэкспомарказ»га борган ҳолда, учинчи павильондаги қабул бўлимига мурожаат қилишлари мумкин.\nЭслатиб ўтамиз, шу кунларда Зангиота туман ихтисослаштирилган кўп тармоқли юқумли касалликлар шифохонасига ҳам тиббиёт ходимларини ишга қабул қилиш давом этмоқда.


Женнифер Лопеснинг қаллиғи ярим миллион долларини ўғирлатиб қўйди - xabar.uz\nЖеннифер Лопеснинг қаллиғи ярим миллион долларини...\n14.08.2019 16:26 0 1818\nФото: «San Francisco Chronicle»\nПоп-хонанда Женнифер Лопеснинг қаллиғи сифатида танилган, собиқ бейсболчи Алекс Родригесни Сан-Францискода тунаб кетишди, деб хабар берди «San Francisco Chronicle».\nАлекснинг пули, электроникаси ва қимматбаҳо буюмлари йўқолган. Етказилган зарар тахминан 500 минг долларга баҳоланмоқда.\nЖиноятчилар спортчининг машинасидан фотоаппарат, ноутбук, турли тақинчоқлар ва сумкани олиб қочишган. Родригеснинг вакили «етказилган молиявий зарар бўрттириб юборилган»ини маълум қилмоқда.\n«Мен ўзим учун қадрли нарсаларимдан айрилганимдан кўпроқ хафаман, — деди Родригес «People» журналига берган интервьюсида.\nАмерикадаги қатор оммавий ахборот воситалари хабар қилишича, ўғирлик вақтида Родригес ресторанда дўстлари даврасида кечки овқатни тановул қилаётган, автомобиль эса ижарага олинган бўлган.\nспортчи ўғирлик женнифер лопес\nҲодиса 26/07, 17:09\nҲомиладор аёл ўғрилик устида қўлга тушди (видео)\nЖамият 25/07, 11:35\nЎзбекистонлик талабалар Кореяда велосипед ўғирлагани тасдиқланди — ТИВ


Стефан Эл-Шаарави: “Аллегри ўйин услубимни ўзгартиришимни хоҳламоқда” / CHAMPIONAT.asia\n05 авг 16:35\nСтефан Эл-Шаарави: “Аллегри ўйин услубимни ўзгартиришимни хоҳламоқда”\nСтефан Эл-Шаарави “Audi Cup” ўйинидан кейин Италиянинг бир қанча йирик нашриётларининг саволларига жавоб бериб ўтди.\n“Милан”дан кетмаслиги хақида\nМен ҳеч қачон кетишга яқин бўлмаганман. Доимо ўз қароримга ишонганман ва ҳаттоки жамоани алмаштириш хақида ўйламаганман. Мен “Милан”га болалигимдан мухлислик қиламан ва шунинг учун ҳам шу ерда ўйнаяпман бу орзунинг амалга ошиши. Мен ҳеч қачон кетмайман ҳаттоки Мадриднинг “Реал” жамоаси таклиф қилса ҳам. Мен бу ерда кўпроқ қолишни хоҳлайман ва “Милан” тарихини ёзмоқчиман.\nМарио ва мен шунчаки жамоадошлардан ҳам яқинроқмиз. Биз ҳақиқий дўстлармиз. Биз тез-тез вақтимизни биргаликда ўтказамиз ва буни олдин ҳам айтганман. Менинг ўйиндаги муаммоларим унга боғлиқлиги ҳақида одамлардан бу ҳақда гапиришганини эшитмаганман. Орамизда ҳеч қандай қизғанчиқлик йўқ. Мен Марио билан ҳам усиз ҳам яхши ўйнай олишимга ишонаман. Ва мен йигирма ёшли ўйинчи хар хафта гол уролмаса ҳам буни меъёр деб ўйлайман.\nМассимилиано Аллегри менга чап томондан марказга қараб ҳаракат қилишимни айтди. У ўйин услубимни озгина ўзгартириб кўпроқ ҳужумчи сифатида ҳаракатланишимни хоҳламоқда. Энди мен бошидан бошлашим керак. Мени бунга иштиёқим баланд.\nАллегри билан можаролар ҳақида\nВазиятни ёритадиган бўлсам Аллегри билан ҳеч қандай жанжал бўлмаган. “Наполи” билан ўйинда мени захирада қолдирганида у сабабини ва ўз ғоясини тушинтирди. Ва мен буни хотиржамлик билан қабул қилдим. Мен захирадалигимда бундан жанжал яратишим шарт эмас. Мен футболда ҳамма нарса тезда ўзгариб кетиши мумкинлигини тушунаман, у ёки яхши томонга ёки ёмон томонга ўзгариши мумкин.\n“Манчестер Сити” билан бўлган ўйин хақида\nБизнинг ўнта ўйинчимиз бу ўйинда иштирок этолмади. Агар бизнинг кучли таркибимиз бўлганида умуман бошқача ўйин бўларди. Лекин хар қандай вазиятда ҳам бизнинг ўйинимиз биз ҳеч қачон таслим бўлмаслигимизни исботлади.\nУ аллақачон Италия А Сериясида ўйнай олишини исботлади, лекин унга вақт керак. Ўйлашимча Мбайе “Милан”га кўп нарса бера олиши мумкин.


ОЛИМ БЎЛИШ ОСОН... - Ўзбекистон овози газетаси\nОЛИМ БЎЛИШ ОСОН...\nХалқ ўртасида ҳикматли иборага айланган бу мақолнинг иккинчи бўлагини... дарров топдингиз: «Одам бўлиш қийин». Аслида-ку олим бўлиш ҳам осон эмас. Игна билан қудуқ қазигандек бир иш. Ҳақиқий олим қайсидир соҳани бошқалардан кўпроқ, чуқурроқ ўрганган бўлади. Шунинг учун улар орасидан фан ва таълим соҳасидаги муассасаларга раҳбар танлаб олинади.\nБироқ ҳақиқий илм кишилари азбаройи танлаган фан йўналишидаги режаларини кўзи қиймасдан мансабларга қистовлар билан ўтганини ҳам биламиз. Академик Тошмуҳаммад Саримсоқов вазирлик ва ректорлик курсисида ўтирганда ҳам теоремалар устида бош эгиб ўтирганига гувоҳлар кўп. Гап ректорлар мазусида кетар экан, мамлакатимизда машҳур олимлар Убай Орипов, Саъди Сирожиддинов, Ғани Абдураҳмоновлар ҳақида шогирдлари ҳамон худди отасини эслагандай энтикиб, ҳурмат билан гапиришини айтиш керак.\nЯқинда «Ўзбекистон овози»да академик Саъди Сирожиддиновнинг таваллудига юз йил тўлиши муносабати билан шогирдларининг камтар аллома тўғрисидаги илиқ хотиралари берилди. Атоқли давлат арбоби, академик Оқилхон Салимов юқори лавозимларда ишлаган, олийгоҳда ректорлик қилган. У киши бугун сабоқ берган, меҳр кўрсатган шогирдлари ардоғида эканига гувоҳмиз. Илоҳим, у кишининг ёшларига етайлик, деб ният қиладиганлар оз эмас.\n«Ўзбекистон овози» газетасининг 17 июнь сонида эса таниқли журналистлар Муроджон Тиллаев ва Тоштемир Худойқуловларнинг «Оқланиш мумкин, оқ бўлиш қийин» сарлавҳали мақоласини ўқиб, тўғриси нохуш кайфиятда қолдим. Олимлик шаъни, ректорлик шарафини оёқости қилган Хидирназар Аллақуловга икки оғиз гап айтишни лозим топдим. Биз олий таълим олган шўро замонида ҳам наинки ректор, ҳатто деканларимиз ҳам талабаларга отадек, оғалардек ғамхўрлик қилишган, ётоқ ва стипендия масалаларини ҳамиша суриштиришган. Муҳтож талабаларга ёнидан пул берган ўқитувчиларни биламиз. Шунинг учун ҳам биз устозларимизни ҳар доим ҳурмат-иззат билан ёдга оламиз.\nАммо, сиз ҳурматга лойиқ нима иш қилгансиз? Талабалар стипендияларини нима қилгансиз? Талабалар орасида камбағал оилалар фарзандлари ёки етимлар борлигини ўйламадингизми? Ахир талабаларга ўз фарзандларингиздек қарашингиз керак эмасмиди? Сиз амалдор бўлиб олдим, энди фойдаланиб қолай, деб ўйлаган бўлсангиз керак-да...\nМақолада умумий гаплар айтилмаяпти, фактлар билан сизнинг қилмишларингиз очиб бериляпти. Қилар ишни қилиб қўйиб, қанчадан-қанча талабаларнинг шўрини қуритиб, жиноят ишингизни чекка бир туман судига кўчиртириб, қалбаки гувоҳлар, қалбаки кўрсатмалар билан оқланиб олибсиз. Шундан бери қарийб 15 йилдан буён қайта ректор бўламан деб талашиб келаётган экансиз. Ректор бўлмасам, отимни бошқа қўяман, деб қасам ичганга ўхшайсиз. Сизнинг асоссиз талабларингиз, миш-мишларингиз, оғзингиздан чиқаётган гаплар ёшингизга ҳам, олимлик мартабангизга ҳам мос келмайди. Гапларингизни эшитиб, уялмайсизми, деган савол бергим келди.\nАхир, инсоф билан ўйлаб кўринг, энг ёмон жиноят ҳам, гуноҳ ҳам бировнинг ҳаққига хиёнатдир. Айниқса, болалар ва қарияларнинг рисқига чанг солиш, кечириб бўлмас гуноҳдир. Эҳтимол, шунча гуноҳларингиз учун ҳам Яратган сизни йиллаб сарсон қилдириб қўйгандир. Сиз суднинг оқловини қалқон қилиб, ҳаммага туҳмат тошларини отаяпсиз. Аммо фактлар, маълумотлар сизга қарши.\nЎзбекистондан фикрдош тополмай, четда қочиб юрганлар билан оғиз-бурун ўпишиб қолибсиз. Уларнинг ноғорасига ўйнаб, ўзингизни янада бадном қилиб қўймайсизми, боши берк кўчага кириб кетмаяпсизми? Чинакам олим бўлсангиз, оддийроқ ишда бўлса-да меҳнат қилиб, ўзингизни кўрсатиб, аллақачон обрў-эътибор топган бўлардингиз.\nОкеан ортида қочиб юрган бир лўттибоз сизга катта амал тавсия қилибди. Гарчи сизни умрида кўрмаган, яқиндан билмаса-да, сиз эса бундан хурсандсиз, ўзингизни еттинчи осмонда ҳис этаётганга ўхшайсиз. Ҳар қандай чаласавод аравакашнинг ҳам бунга ақли етади. Сизнинг қачон ақлингиз киради, мударрис? Сиз ўзи нималарни хоҳлаяпсиз? Эҳтимол, асл мақсад бугун сизга ақл ўргатаётганлар ёнига етиб олиш эмасмикин? Шу мақсадда гапни кўпайтирмаяпсизми? Сиздан ҳар нарсани кутса бўлади. Чунки, мафкурангиз шунга яраша.\nсобиқ талаба, Ўзбекистон журналистлар ижодий уюшмасининг аъзоси.


Олимлар 2018 йилда бир қатор кучли зилзилалар бўлишини прогноз қилишмоқда\n21:10 / 20.11.2017\n2018 йилда Ернинг ўз ўқи атрофида айланиши тезлиги секинлашиши сабабли кучли зилзилалар миқдори кескин кўпайиши мумкин.\nЕрнинг айланиш тезлиги ва сейсмик фаоллик ўртасидаги алоқа ҳақидаги ғояни Колорадо университети ва Монтана университети олимлари Рожер Билхэм ва Реббека Бендик билдирдилар. Уларнинг ҳисоботлари Америка геологик жамияти йиғилишида тақдим қилинди.\nОлимлар 1900 йилдан бери юз берган 7 ва ундан ортиқ магнитудали зилзилалар ҳақидаги маълумотларни таҳлил қилиб чиқишган. Улар кучли зилзилалар сони 25-30 тагача кескин ошган 5 даврни ажратишган.\nСейсмик фаоллик кучайган даврлар Ернинг айланиш тезлиги секинлашиши максимумга эришгандан кейин 5 йил ўтгач бошланган.\nЕр айланишининг охирги секинлашишидан ҳозиргача тахминан 4,5 йил ўтди ва олимларнинг ғоясига кўра, 2018 йилда кучли зилзилалар бўлиши кутилмоқда.\n2017 йил бошидан бери 6 та кучли зилзила қайд қилинган бўлса, 2018 йилда уларнинг сони 20 та ва ундан кўпроқ бўлиши мумкин.\n“Сайёрамиз айланиши секинлашганда, унинг экватордаги диаметри қисқаради. Бироқ Ернинг “бели” қисқарганда, унинг “кийими” – тектоник плиталар аввалги ўлчамда қолади ва “ғижимланади”, деб тушунтирмоқда олимлардан бири Билхэм.\nТаъкидланишича, Ернинг айланиши секинлашиши билан боғлиқ кучли зилзилаларнинг аксарияти сайёрамизнинг экваториал ҳудудларида қайд қилинган. Бу ерларда эса 1 млрдлик аҳоли яшайди.\n“Ернинг айланиши ва сейсмик фаоллик ўртасида кучли корреляция мавжуд бўлиб, у келаси йилда зилзилалар сони кўпайишини тахмин қилишга ижозат беради”, деб айтган олим.\nзилзила Ер экватор\nПапуа-Янги Гвинеяда 6,7 магнитудали зилзила юз берди


Туризм соҳасида хизмат кўрсатишга оид давлат стандартларига ўзгартириш киритилди – Kommers.uz\nИқтисодиёт\t9:30 | 14.1.22\nТуризм соҳасида хизмат кўрсатишга оид давлат стандартларига ўзгартириш киритилди\nТадбиркорлик субъектларидан жойлаштириш воситаларини давлат стандартларига мувофиқлаштириш талаб этилади.\nЎзбекистонда туризм соҳасида хизмат кўрсатишга оид давлат стандартларига ўзгартириш киритилди. Бу ҳақда Туризм ва спорт матбуот хизмати хабар берди.\nМаълум қилинишича, жойлаштириш воситалари ва уларда тақдим этиладиган хизматларга доир умумий талабларни белгиловчи «Туризм хизматлари. Жойлаштириш воситалари. Умумий талаблар» ҳамда «Туризм хизматлари. Меҳмонхоналар ва ўхшаш жойлаштириш воситалари. Таснифлаш тизими» давлат стандартларига тегишли ҳукумат қарорларига мувофиқ ўзгартиришлар киритилган.\nЖумладан, даволаш муассасаларига қўйилган талаблар енгиллаштирилган. Клиникалар ҳудуди атроф ўралиши ва қўриқланиши, юкларни сақлаш учун хона мавжуд бўлиши, вақтинчалик фойдаланиш учун инвентарьлар тақдим қилиш талаблари бекор қилинган.\nХусусан, «Ногиронлиги бўлган шахсларнинг ҳуқуқлари тўғрисида»ги қонуннинг 25-моддасига мувофиқ меҳмонхона ва ўхшаш жойлаштириш воситаларида ногиронлар учун шароитлари бўлган камида битта номернинг мавжуд бўлиши ҳамда номерни жиҳозлаш бўйича талаблар киритилган.\nШунингдек, Вазирлар Маҳкамасининг қарори билан «Коронавирус пандемияси ва глобал инқирозли ҳолатларнинг мамлакат туризм соҳасига салбий таъсирини камайтириш бўйича чора-тадбирлар режаси» тасдиқланган.\nУнга мувофиқ, ташриф буюрувчиларга қулайлик яратиш ва улар хавфсизлигини таъминлаш мақсадида меҳмонхона ва ўхшаш жойлаштириш воситаларида электрон дастур билан интеграциялашган электрон калитли (пластик магнит карта) электрон қулфлар ва «Хавфсиз туризм» ва «Хавфсиз шаҳар» тизимлари, видеокузатув тизимларини жорий этиш талаби жорий қилинган. Мазкур талаблар 2022 йил 3 январдан бошлаб амалиётга татбиқ қилинган.\nБундан ташқари, меҳмонхоналарда мижозларга қўшимча қулайлик яратиш, ҳамда қўшимча пул тушумини ошириш мақсадида уч ва ундан юқори тоифали меҳмонхоналарда миллий ҳунармандчилик маҳсулотлари сотиладиган дўконлар ва савдо шохобчаларини ташкил қилиш талаби ҳам жорий этилган.\nТаъкидланишича, «Туризм хизматлари. Жойлаштириш воситалари. Умумий талаблар» давлат стандартига киритилган ўзгартиришлар 2021 йил 3 июлдан, «Туризм хизматлари. Меҳмонхоналар ва ўхшаш жойлаштириш воситалари. Таснифлаш тизими» давлат стандартига киритилган ўзгартиришлар эса 2021 йил 30 июндан амалга киритилган.\nХабарга кўра, тадбиркорлик субъектлари жойлаштириш воситаларини давлат стандартлари талабларига мувофиқлаштириш лозим. Мазкур талабларнинг бажарилиши сертификатлаштириш объектларида ўтказиладиган навбатдаги инспекция назорати давомида стандартга мувофиқ киритилган ўзгартиришлар бўйича дастурга асосан текширилади.\nЖумладан, 2022 йилнинг дастлабки ҳафтасида 7 та жойлаштириш хизматини кўрсатиш объектларида сертификатлаштириш аудитлари ўтказилган. Уларнинг натижаларига кўра, 6 та меҳмонхона хизматларини кўрсатиш объектларида электрон дастур билан интеграциялашган электрон калитли (пластик магнит карта) қулфлар ва ногиронлар учун махсус хона ташкил этилмагани сабабли сертификатлаштириш бўйича рад жавоби берилган.\nАввалроқ Ўзбекистонда авиаюклар ташувини электрон расмийлаштириш учун «е-Freight» халқаро стандарти жорий этилиши хабар қилинганди.


Bloomberg: McDonald's солиқ базасини Буюк Британияга кўчирмоқчи\n08:48 / 09.12.2016\nАмериканинг McDonald's корпорацияси ўзининг солиқ базасини Буюк Британияга кўчиришни режалаштираяпти. Компания ЕИ турли идораларининг ҳужумларига қарши Люксембургни тарк этиш билан чора кўрмоқчи, деб хабар қилмоқда Bloomberg.\nМаълум бўлишича, McDonald's Буюк Британиянинг ЕИ таркибидан чиқишига оид ўтказилган референдум натижаси эълон қилинганидан сўнг, ушбу мамлакатда янги халқаро холдинг ташкил этишни режалаштирган.\nХабар қилинишича, янги компания лицензия тўловларининг катта қисми учун жавобгарликни зиммасига олади ва McDonald's компаниясинингАҚШдан ташқаридаги интеллектуал ҳуқуқини ҳимоя қилади.\n«McDonald's Буюк Британияни, янги холдинги жойлашадиган ҳудуд сифатида танлади, чунки, ушбу масала бўйича шуғулланадиган ходимларнинг аксари Лондонда», — дейилади компания хабарида.\nЎз навбатида, экспертларнинг айтишича, McDonald's компаниясининг ўз солиқ базасини Буюк Британияга ўтказишни ЕИдаги юқори корпоратив солиқларнинг юқорилиги сабабли амалга оширмоқда. Корпорация 2009-13 йилларда 1,08 млрд доллардан ортиқ солиқ тўлаган.\nБуюк Британия ЕИ McDonald's солиқ базаси


Тошкентдаги кафеда Хитой фуқароси навбат талашиб, жанжал кўтарди - Darakchi\nТошкентдаги кафеда Хитой фуқароси навбат талашиб, жанжал кўтарди\nЖИНОЯТ 13.01.2022, 14:43\nЖорий йилнинг 6 январь куни соат 18:00 ларда 39 ёшли хитойлик S.W. Мирзо Улуғбек тумани Мирзо Улуғбек кўчасида жойлашган умумий овқатланиш масканининг бирида шу ерда оила аъзолари билан овқатланиб ўтирган 36 ёшли К.Д. билан ўзаро тортишиб қолади. Уни бош қисмига мушти билан бир зарба бериб, тан жароҳати етказади.\nИИВ ҳузуридаги Тергов департаменти берган хабарга кўра, суд тиббий экспертиза хулосасида К.Д.,да енгил турдаги тан жароҳатлари мавжудлиги кўрсатилган.\nМазкур ҳолат юзасидан Мирзо Улуғбек тумани ИИО ФМБ ҳузуридаги Тергов бўлими томонидан S.W.,га нисбатан Ўзбекистон Республикаси Жиноят кодексининг 277-моддаси 1-қисми (безорилик) билан жиноят иш қўзғатилган.\nТергов жараёнида аниқланишича, S.W. ҳамда К.Д.,лар навбат талашиб келишолмай қолишган. S.W. фуқаро К.Д.,ни инглиз тилида ҳақорат қилган ва уни уриб, тан жароҳати етказган.\nМаълум қилинишича, бу турдаги жиноятлар учун Жиноят кодексининг нормаларига кўра, базавий ҳисоблаш миқдорининг 50 бараваридан 100 бараваригача миқдорда жарима ёки 300 соатгача мажбурий жамоат ишлари ёхуд 3 йилгача ахлоқ тузатиш ишлари жазоси тайинланади.


Top Gear кўрсатуви катта танаффусдан кейин яна эфирга чиқди\n09:18 / 30.05.2016\n29 май куни деярли бир йиллик танаффусдан кейин Британия телевидениесида автомобиль ҳақидаги Top Gear кўрсатуви яна эфирга чиқди. Кўрсатувдан унинг аввалги бошловчиси Жереми Кларксон жанжал билан кетгандан кейин, кўрсатув продюсерлари уни шоумен Крис Эванс ва "Дўстлар" сериали бўйича таниқли бўлган актёр Мэтт Леблан билан алмаштиришди.\nКўрсатувнинг 23-мавсумининг биринчи сонида янги бошловчилар немис пойгачиси Сабина Шмитц билан Dodge Viper ACR ва Chevrolet Corvett Z06 суперкарлари, Ariel Nomad йўлтанламаси, армия йўлтанламаслари Willys ва Land Rover ҳамда уч ғилдиракли Reliant Rialto ретро-автомобилларини синовдан ўтказишди.\nКўрсатув меҳмонлари америкалик актёр Жесси Айзенберг ва машҳур ошпаз Гордон Рамзи бўлдилар. Улар "Юлдуз ралли автомобилида" деб номланган янги рубрикани тақдим қилишди. У аввалги "Юлдуз ҳамёнбоп автомобилда" рубрикасининг ўрнига чиқади.\nTop Gear’нинг таниқли ва катта ҳақ олувчи шоумен Эванс билан шартномаси 3 йилга тузилган, деб хабар бермоқда ТАСС ахборот агентлиги.


«Қадринг баланд бўлсин, она тилим» республика танлови эълон қилинди » Самарқанд вилоят Ахборот ва оммавий коммуникациялар бошқармаси\nСамарқанд вилоят Ахборот ва оммавий коммуникациялар бошқармаси » Янгиликлар » «Қадринг баланд бўлсин, она тилим» республика танлови эълон қилинди\n«Қадринг баланд бўлсин, она тилим» республика танлови эълон қилинди\nТанлов учта йўналишда ўтказилади.\n1⃣ Биринчи йўналишида — «Давлат тили устуворлиги таъминланган энг намунали ҳудуд» маҳаллий ижро этувчи туман ва шаҳар ҳокимликлари иштирок этади.\n2⃣ Иккинчи йўналишда — «Давлат тилида иш юритиш йўлга қўйилган энг яхши тизим» вазирлик, идора, хўжалик бирлашмалари орасидан аниқланади.\n3⃣ Учинчи йўналишида — «Ўзбек тилини ривожлантиришга қаратилган энг яхши илмий-амалий лойиҳа» илмий ташкилотлар, олий ва ўрта-махсус таълим муассасалари қатнашади.\n📌 Танлов жорий йилнинг 10 июнидан 10 сентябрига қадар ўтказилади ва ғолиблар 21 октябрь — Ўзбек тили байрами куни арафасида эълон қилинади.\n📞 Танлов ҳақида (71) 215-51-76 телефон рақами ёки www.til.gov.uz (http://til.gov.uz/uz/contest/announcement/) сайти орқали батафсил маълумот олишингиз мумкин.\n"Олтин қалам" танловига тақдим этиладиган ишларни баҳолаш ўзгаради\n“Йил танлови – 2019”


04 июл 2022, Тошкент вақти: 07:25\nҚадимдан карвонлар йўлини ëритган чироқ макони бўлгани учун Чироқчи номини олган ерда электр чироғи борган сари анқонинг уруғи бўлиб бормоқда¸ дейди Қашқадарëнинг шу манзилидан сим қоққанлардан бири.\nБиз яшаëтган туманнинг исми жисмига монанд бўлмай қолди, дейди Қашқадарëнинг Чироқчи туманидан қўнғироқ қилган 53 яшар суҳбатдош.\n- Мен Қашқадарë вилояти¸ Чироқчи тумани¸ Беш чашма хўжалигида яшайман. Чироқчида чироқлар ëнмайди. Икки соат беради кечқурун 9 дан 11 гача. Кундуз куни 10 дан 12 гача. Баъзи пайт умуман бўлмайди. Шунақа гапларда.\nОзодлик: Балки чироқнинг пулини тўламагандирсиз?\n- Йўқ¸ бюджетдан ойлик олаëтган одамлар ойма-ой тўлаб қўямиз. Ойига 9625 сўмдан.\nОзодлик: Нимага чироқ йўқлигини сўраб-суриштирсангиз¸ нима дейишаяпти?\n- Билмайди ҳеч ким. Электр симëғочлар эскирган¸ электростанциялар эскирган деган гаплар бор энди. Ўзбекистонда 2014 йилгача электростанцияларни янгилаймиз¸ трансформаторларни янгилаймиз¸ эски симëғочларнинг ўрнига темир бетон симëғочлар қўйилади деган гаплар бор.\nОзодлик: Чироқ ҳамманинг уйида ўчаяптими? Яъни бой-бадавлатнинг уйида ҳам¸ ҳукумат одамларининг уйида ҳам ўчаяптими?\n- Элга келган тўй бу. Ҳамма шундай. Чироқчи бўйича шундай. Вилоят бўйича шундай деса ҳам бўлади. Уч-тўрт йил бўлиб кетди бу нарсага. Матбуотларни кўра олмаймиз¸ байрамларни кўра олмаймиз¸ футбол ўйинларини кўра олмаймиз. Шунақа гапларда.\nОзодлик: Чироқ йўқ пайтлари нимани ëқаяпсизлар?\n- Солярка оламиз¸ фонус ëқамиз¸ чироқ ëқамиз¸ шам ëқамиз. Шундай ҳолатда ўтирибмизда. Бошқа иложимиз йўқ.\nОзодлик: Движок айлантирмаяпсизларми?\n- Движоклар ҳам бор. Движок ҳам қўшамиз. Олиб олди одамлар.\nОзодлик: Нега сиз яшаëтган туман Чироқчи деб номланган? Тарихини биласизми?\n- Илгари ҳозирги Чироқчи районининг марказида бир тепалик бўлган. У ерда карвон йўли ўтган. Бу ëғи Бухородан Шаҳрисабзга ўтган¸ Шаҳрисабздан Афғонистонга ўтган. Ўша ерда қадимда бир қари чол-кампир ўтирган. Чол-кампирлар чироқ ëқиб ўтиришган. Йўлда сувсаганлар¸ чарчаганлар ўша чол-кампирнинг уйига бориб¸ чироқчи деб атаганда. Чироқчи тарихининг келиб чиқиши шунақа. Шунга асосланиб Чироқчи деб ном қўйилган. Ҳозир чироқ ўчиб ëтибди. Умуман чироқ ўчиб ëтибди¸ дейди чироқчилик суҳбатдошимиз.\nОтамуродга айлатирилган Карки\nНавбатдаги суҳбатдошимиз Ўзбекистонда яшаса ҳам¸ асли туркманистонлик ўзбеклардан. Ўзи бир вақтлар туғилиб ўсган қадимий Карки шаҳрининг номи Отамурод деб ўзгартирилганидан норози. Туркманистондаги ўзбекларнинг ҳақ-ҳуқуқлари кундан-кунга тобора кўпроқ камситилмоқда¸ деб қайғурди бу суҳбатдош.\n- Туркманистоннинг Карки шаҳриданман. Каркини ҳам Отамурод қилиб ташлашди. Каркининг тарихини айтадиган бўлсак¸ Тошкентнинг ëшидан қолишмайдиган шаҳарни қайсидир солдатнинг номига Отамурод деб қўйишди. 1000 йиллик шаҳар. У ерда тарихда қолган буюк одамларнинг қабри бор. Маъруф Каркининг қабрлари ҳам Каркининг ўзида. Ўшанинг номига қўйилган. Буюк аллома бўлган. Диний китобларда бу одамнинг исм-шарифлари кўп такрорланади.\nОзодлик: Каркининг ëнида Каркича дегани ҳам бор. У борми?\n- Каркича энди кичкина Карки деган маънони билдирса керакда. У дарëнинг бу қирғоғида¸ Карки нариги қирғоғида. Дарëнинг оқадиган томонига қарасак¸ чап томони Карки¸ ўнг томони Каркича. Шунинг шундай яқинидан Душанбега¸ Термизга поезд ўтиб кетади. Қаршидан 120 километр. Бошқа муаммолар тўғрисида ҳали қўнғироқ қиламан сизга. Чегарадан ўтиш¸ ота ватанга бориб қабрларни зиëрат қилиш муаммо бўлиб қолаяпти. Бир йилда бир марта зўрға бориб келасиз. Йўлдаги азобларни кўрсангиз¸ онадан туғилганингизга пушаймон ейсиз.\nОзодлик: Сиз этник туркманмисиз ëки тотмисиз?\n- Менинг етти пуштимнинг ҳаммаси ўзбек. Бу ерга энди институтда ўқигандан кейин...\nОзодлик: Туркманлар сизни ўзбек дейдими ëки тот дейдими?\n- Агар орада озгина тортишиб қоладиган бўлсак¸ тот дейди. Хабарингиз бор экан. Тот дейишади. Миллатчилик катта у ерда. Туркманлаштириш кетаяпти. Ўзбек мактаблари ëпилган. Битта ўзбек мактаби бор эди¸ уни ҳам йўқ қилишди. Ўтган йил жияним ўқишга келган эди. Бу ерда кира олмади. Сабаби ўзбек тилини билмайди. Минскда ўқиб келган укам бу йил бешта жиянимни Минскка ўқишга киришга олиб борди. Биз ҳам ўз тилимизни йўқотаяпмиз¸ она тилини ўқимагандан кейин Тошкентга¸ Самарқандга бориб ўқий олмаймиз. Бунинг устига чегаранинг аҳволи бу. Муаммолар Қирғизистонникидан кам эмас. Қирғизистондаги ўзбекларнинг таълими тўғрисида кўп гапирасизларку. Ўшандан кам эмас бу ерда ҳам¸ дейди бу суҳбатдошимиз.\nËмондан доғ қолади\nТошкент марказидаги хиëбонда ўзбек мулозимлари тарафидан йиқитилган асрий чинорлар тақдири ҳамюртларимизни ўйга чорламоқда. Азалий яшиллик рамзи чинорлар илдизини кесган мулозимлар ҳам¸ уларнинг қилган ишларини маъқуллаган Гога Ҳидоятов каби профессорлар ҳам миллатимиз олдида жавобгардирлар¸ дейди тошкентлик 73 яшар собиқ қурувчи.\n- Ассалому алайкум. Абдуллажон¸ саломатмисиз?\nОзодлик: Раҳмат ўзингиз яхшимисиз?\n- Соғлиқларингиз яхшими?\nОзодлик: Шукур Худога.\n- Мен кеча қўнғироқ қилган эдим. Кеча Қурултойда сквердаги чинорларни кесиш тўғрисида Гога Ҳидоятов деган профессор гапирдида. Мутлақо нотўғри фикрда экан у одам.\nОзодлик: Гога Ҳидоятовнинг қайси фикрига қўшилмайсиз?\n- Биринчидан¸ ўша дарахтларнинг Амир Темур ҳайкали кўриниб туриши учун¸ деган баҳона билан қирқилишига қўшилмайман.\nИккинчидан¸ бу тарихий дарахтлар. Туркияда 1200 йилдан бери турган бўлса¸ бу чинорлар бу ерда яна 1000 йил турарди. Шаҳарнинг кўрки¸ одамларнинг дам оладиган жойи. Фонтан деган нарса бу ҳеч қандай дарахтнинг сояси билан¸ ундан чиқадиган кислород билан алмаштириб бўлмайди. Бу дарахтлар қирқилишининг асосий сабаби ўзининг соясидан қўрқадиган одамлар учун керак бўлиб қолган.\nМен сизга бир воқеани айтиб берай. Мен қурувчиман. 37 йил Тошкентнинг қурилишида механизатор бўлиб ишлаганман. Ҳозирги президентнинг резиденцияси қурилмасидан олдин ўшанинг ўнг томонидан қишки резиденция бор эди. Шуни реконструкция қилишда бизлар қатнашганмиз. Шу ерда ўрмон бор эди. Шу битта қолдирмай ҳаммаси кесилди. Жўрабеков деган одам бош бўлди. Икки одамнинг қулочига сиғмайдиган дарахтларнинг ҳаммаси қирқиб ташланди. Бу бир.\nИккинчидан¸ Навоий кўча билан Шароф Рашидов кўчасининг чорраҳасининг ўнг томонида Минор қабристонига кетадиган кўчадан асфалт олиб ташланиб¸ дарахт экилди. Бундан ташқари¸ ЦУМнинг олдидаги кўчанинг ҳам асфалтлари бузилиб¸ дарахт экиб ташланди. Айтайлик¸ одамлар гавжум¸ транспорт ҳодисаси юз бериши мумкин. Аммо Минор қабристонига борадиган йўлнинг бекитилиши¸ хиëбон¸ Винзаводнинг ëнидаги кўприкнинг бузилиши. Раҳбаримиз ўтадиган йўлдан 120-200 метр наридаги кўприкнинг ярмини бузиб ташлаб¸ хиëбонга келадиган йўлни умуман йўқ қилиб ташлашди. Олдин хиëбонга 5-7 минутда келган бўлсангиз¸ ҳозир 15-20 минутда айланиб борасиз. Мана шунақа қилиб анча жойларни хароб қилиб ташлашди булар. Бу билан шаҳарнинг кўркига кўрк қўшилмайди. Тарихий обидаларни биз кўз қорачиғимиздай асрашимиз керак. Булар келажак авлодларга қолиши керак¸ дейди 73 яшар қурувчи.\nШенген визаси эркин саëҳат гаровими?\nЎзбекистондан Чехия республикасига келаëтган ўзбек мардикорлари ўз паспортларига ëпиштирилган виза унвонидаги "Шенген" деган сирли калимага Европа иттифоқининг бари 27 давлатига чексиз саëҳат гарови деб билишади.\nАммо Ўзбекистондан келиб, Чехияда ишлаëтган тошкентлик йигит Шенген визасининг кўринмас девори билан тўқнашди. Прагада ўзбек элчихонаси йўқлиги боис Берлиндаги ўзбек элчихонасига борган йигитни Дрезден шахрида чегарани ноқонууний ўтганликда айблаб¸ ҳибсга олишди. Чех адвокати ëрдамида қамоқдан қутилган йигит ўз ҳамюртларини огоҳлантириш истагини билдирди.\n- Чехияга келгандан кейин бизга Шенген виза беради тўғрими? Бу визада биз Шенгенга чиқишимизда маълум чекловлар бор экан. Мени немис полицияси ушлаб¸ депорт қилиб юборамиз деган пайтда мен чех адвокатини топдим ва у Чехия резидентини Чехияга қайтариб юборишни сўради. Шу билан мени Чехияга қайтаришди. Мен Шенгенга чиқишга чекловлар борлигини билмаган эдим. Буни кўпчилик билмайди.\nОзодлик: Бу қанақа чеклов экан? Тушунтириб беринг.\n- Студенческий¸ Шенген виза берганда D+C типида беради. D типидаги виза Чехияда юриш ҳуқуқини беради. C типидаги эса Шенгенга чиқиш ҳуқуқини беради. Лекин бу типдаги визанинг чегараси бор экан. Виза берилганидан 90 кун ичида чиқиши мумкин экан. Ундан у ëғида Шенген давлатларида нолегал ҳисобланар экан. Буни кўпчилик билмайди. Бу қарор яқинда қабул қилинган экан. Буни полициянинг ўзи ҳам яхши тушунмас экан.\nОзодлик: Германияга саëҳат учун бордингизми ëки ишлашгами?\n- Мен Германиядаги элчихонага паспортимни алмаштириш учун борган эдим. Ҳаммаси мана шу паспорт алмаштириш муаммоси деб бўлди. Менинг бир кунлик туда-обратно билетим бўлган. Мени Германиядан чиқиш чегарасида ушлади. Дерздендан кейинги остановкада ушлади. Қайтариб Дрезденга олиб келди. Эрталаб соат 9 ларда мени Чехиянинг чегарасига олиб бориб ташлашди¸ дейди бу суҳбатдошимиз.\nДемак саëҳатга чиқишдан олдин паспортга ëпиштирилган виза рақамларини ҳижжалашда ҳикмат бор. Қонун-қоидаларни билмаслик эса¸ бизни жавобгарликдан соқит қила олмайди.


2009 йилнинг августида дизайнер, шоира, қўшиқчи, дипломат ва “Ўзбекистон маликаси” сифатида довруғ қозонган Гулнора Каримова дунёга машҳур россиялик кутюрьелардан бирини Тошкентда меҳмон қилди.\nИкки кун давом этган айш-ишрат ва тўкин-сочин меҳмондорчилик сўнггида Гулнора Каримова мода дизайнерига Туркистон авангард йўналиши асосчиларидан бири Александр Волковнинг нодир асарини ҳадя қилди.\nҚиймати 1 миллион доллардан ортиқ турадиган бу санъат дурдонасини Гулнора Каримовага унинг “чўнтаги” сифатида танилган Журъат Мелиқулов етказиб берганди.\nГулнора Каримовага яқин бўлган шахснинг “Элтуз”га маълум қилишича, меҳмоннинг ҳайрат билан “бу шедеврни қаердан олдингиз?” деган саволига “Ўзбекистон маликаси” қисқа қилиб, “ўзбекларда бир мақол бор: мевасини егину боғини суриштирма,” дея жавоб қайтарган.\nЮксак мартабали меҳмон бугун ҳам асарнинг Нукусдаги Игорь Савицкий номидаги Қорақалпоқ давлат санъат музейидан ўғирлаб чиқилганини билмаса керак.\nБу сир ўзбек халқи учун ҳозир ҳам ёпиқ қолмоқда.\n“Элтуз” 16 мартда Ўзбекистон собиқ президентининг тўнғич қизи Гулнора Каримованинг “чўнтаги” сифатида танилган шахс – Журъат Мелиқулов қамоқдан бутунлай озод этилиш арафасида тургани ҳақида мақола чоп этган эди.\nЖуръат Мелиқулов ҳақидаги фильмни мана бу ерда томоша қилинг.\nМазкур фильм Мелиқулов ва яна беш нафар шахс устидан олиб борилган 1-472/2014 рақамли жиноят иши хулосалари асосида ишланган.\nЖуръат Мелиқулов 2012-2013 йиллар оралиғида Фарғона нефтни қайта ишлаш заводидан 100 миллион АҚШ долларидан кўпроқ маблағни ўзлаштиришда айбдор деб топилиб, 2014 йилнинг 20 августида Тошкент шаҳри суди томонидан 15 йилга озодликдан маҳрум этилганди.\nСуд хулосасига кўра, Журъат Мелиқулов ФНҚИЗда масъул вазифаларни бажарган беш киши билан бирга “жиноий тил бириктирган ва ўз вазифаларини суиистеъмол қилган ҳолда… ФНҚИЗ пул маблағларини тизимли тарзда ўмариш, пора олиш, Ўзбекистон иқтисодий манфаатларига зид равишда битимлар тузиш ва йирик миқдордаги солиқлардан бўйин товлаш билан шуғулланган”.\nАммо Журъат Мелиқуловнинг бошқа бир кирдикори – Ўзбекистондаги турли музейлардан ўғирланган картиналар, асосан, унинг қўлидан ўтгани суд назаридан четда қолганди.\nГулнора Каримова яқинларидан бирининг эслашича, ФНҚИЗда масъул вазифасини эгаллашидан олдин Журъат Мелиқулов Ўзбекистондаги антиқа жиҳозлар олиб сотарлари ичида ном чиқаришга улгурганди.\n“Журъат икки юз йиллик тақинчоғу Николайнинг сўлкавой тангаларидан тортиб, чинни идишлару гиламларгача сотарди. Айниқса, қимматбаҳо картиналарни музейлардан ўзлаштириш бўйича унга етадигани йўқ эди. Қўқон, Нукус, Тошкент ва Ангрендаги ўнлаб асарларни арзон-гаровга сотиб олар, асл расмларни сохталарига алмаштириб, музейга қайтарарди ва шу билан жиноятни хаспўшлагандек бўларди,” – дейди у.\nЖуръат Мелиқуловни яқиндан таниган рассомлардан бирига кўра, ишбилармон давлат музейларидан картиналарни танлаш ва уларни сохталари билан алмаштиришда рассом божасининг хизматларидан фойдаланарди.\n“Журъатнинг яхшигина рассом божаси бор. У доимо музейлардаги қиммат картиналарни танлашда Журъатга ёрдам берарди. Журъат арзон-гаровга олган картиналарнинг копияларини ҳам шу божаси чизиб берарди,” дейди рассом.\nУ Журъат Мелиқулов нафақат ўзи хизмат қилган Гулнора Каримова ва Рустам Мадумаров, балки Ўзбекистонга келадиган хорижий дипломату ишбилармонларни ҳам картиналар билан таъминлаганини айтади.\n“Картиналарни Гулнора Каримова ва унинг эри Рустам Мадумаровга шундай совға қилса, хорижий сайёҳлару дипломатларга мўмай нархда пулларди. Расмлар кўпинча ўн минглаб, юзлаб минг ва ҳаттоки миллионлаб долларга чиқиб кетарди”, дейди у.\n“Чўнтак” ҳимоячиси – МХХ генерали\n2015 йилнинг 28 августида Қорақалпоқ давлат санъат музейида мутахассислар текширув ўтказгани ва музейда 581 миллион 625 минг сўмлик 5 картина йўқлиги аниқлангани, бунинг ортидан Ўзбекистон Миллий хавфсизлик хизмати жиноят иши очгани хабар қилинди.\nМазкур ҳолат мутахассислар текшируви, жумладан, ультрафиолет нурларни қўллаш орқали анализ қилиш воситасида аниқланганди.\nМутахассислар музейда сақланаётган 85 минг экспонатдан 800 картинани текшириши натижасида юқорида тилга олинган 5 асарнинг музейда йўқлиги ошкор бўлди.\nБу картиналарнинг умумий қиймати бир миллион доллардан кўпроқни ташкил қилади.\nБундан ташқари, Ангрен галереясида Виктор Уфимцев қаламига мансуб кўплаб асарларнинг асл нусхалари йўқлиги маълум қилинди.\nЎзбекистон давлат санъат музейида эса 278 картинанинг асли эмас, нусхалари сақланаётгани аниқланди.\nБу картиналарнинг умумий қиймати ўнлаб миллион долларни ташкил қилганди.\nЎнлаб картина ўғрилари устидан жиноят иши қўзғатилди.\nЖиноят ишлари бўйича Тошкент шаҳри Яккасарой тумани суди Ўзбекистон давлат санъат музейи бош муҳофизи Мирфайз Усмоновни 9 йилу 3 ойга озодликдан маҳрум қилди.\nМузей бош муҳофизи қамалишидан олдин Ўзбекистон давлат санъат музейи хазинасидан ўнга яқин картина ўғирланиб, ўрнига қалбаки нусхалари қўйилгани суд пайтида ўз исботини топди.\nБош муҳофиз Мирфайз Усмонов музейнинг бошқа ходими – реставратор Абдураҳмон Мурановга картиналарнинг қалбаки нусхасини чиздириб, оригинал нусхани сотиб юборган.\nШу тариқа Александр Николаевнинг “Боланинг сурати», “Мева кўтарган қиз», Оганес Татевосьяннинг “Чойхона”, “Бухоро”, “Денгиз”, Николай Караханнинг “Ҳовуз бўйидаги қиз”, Рихард-Карл Зоммернинг “Тоғ дарёсидаги кўприк”, “Кабобхона” картиналари пулланган.\nАммо жазога тортилганлар орасида, Ўзбекистон халқ рассоми айтмоқчи, “картиналарнинг энг катта ўғриси”, Гулнора Каримованинг “чўнтак”и Журъат Мелиқулов йўқ эди.\nТергов ишида қатнашган МХХ ходимининг “Элтуз”га айтишича, жазодан қутулиб қолишига Ўзбекистондаги ўша даврнинг энг қудратли шахсларидан бири, Ўзбекистон МХХ раиси ўринбосари, генерал Шуҳрат Ғуломов сабаб бўлганди.\nКейинчалик, орадан уч йил ўтиб, Шуҳрат Ғуломовнинг ўзи ҳам қамоққа олингач, унинг уйидан Ўзбекистон давлат музейидан ғойиб бўлган қимматбаҳо иккита картина топилганди.\n“Бу расмларни Шуҳрат Ғуломовга Журъат Мелиқулов жазодан қутулиб қолиш учун ҳадя этилганини ҳозир ҳам жуда кам одам билади,” дейди МХХ ходими.\n“Элтуз”нинг Тошкентдаги мухбири\ndata-title="Гулноранинг «чўнтаги» музейлардан ўғирлаб пуллаган санъат асарлари" data-description="<!-- wp:paragraph --> <p>2009 йилнинг августида дизайнер, шоира, қўшиқчи, дипломат ва “Ўзбекистон маликаси” сифатида довруғ қозонган Гулнора Каримова дунёга машҳур ..." data-image="https://eltuz.com/wp-content/uploads/2018/11/r6246790.jpg" data-url="https://eltuz.com/sas/207919/" data-services="facebook,odnoklassniki,twitter,telegram" data-counter="ig">\n«Бўлсанг йигит, бўлсанг ҳамки чол – қўлингга қайчи ол!»\nБутун Тожикистон бўйлаб милиция юз минглаб соқоллиларни ушлаган. Тожикистон жанубидаги Хатлон вилоятида ўтган йили қарийб 13 минг нафар эркак ...\n1 октябр 2015\nХоразмлик милиционерлар Малохат Эшонқулова ва Елена Урлаеваларни таҳқирли тарзда тинтув қилишди\nИмператив 45. Буюк қайнашма\n(Таниқли шоир ва сиёсатчи Муҳаммад Солиҳнинг “Императив” китобидан 45-қисм. Аудиокитоб матнини муаллифнинг ўзи ўқиган. Давоми бор.) Балки, инглиз тили ...


Қозоғистонда президент туғилган кунига “тўғри келиб қолган” Пойтахт куни нишонланмоқда\nҚозоғистонда бугун мамлакат пойтахти Остонанинг 20 йиллиги нишонланмоқда. Давлат байрами 78 ёшини қарши олаётган президент Нурсултон Назарбоевнинг туғилган кунига “тўғри келиб қолган”.\nОстона президент Назарбоевнинг ташаббусига биноан мамлакатнинг бош шаҳрига айланди, пойтахт расман 1997 йилда Қозоғистон жанубий-шарқидаги Олмаотадан мамлакат марказидаги Оқмола(собиқ Целиноград)га кўчирилган. 1998 йилнинг май ойида президент фармонига кўра пойтахт номи Остона дея ўзгартирилди.\n2006 йилга қадар Пойтахт куни 10 июнда нишонланган, сўнг тантанали равишда 6 июлга ўзгартирилди. 2008 йилда бу байрам давлат байрами мақоми даражасига кўтарилди, шу сабабли мамлакат бўйлаб дам олиш куни дея эълон қилинган. Куни кеча Пойтахт куни муносабати билан Қозоғистоннинг барча минтақалари Остонага ёдгорликлар, велойўлаклар, болалар боғчалари, таъмирланган парклар сифатида совғалар тақдим қилишди. Расмий маълумотларга кўра, Остона кунини нишонлаш учун 18 миллиард 800 миллион тенге сарфланади.\nМамлакат пойтахтини Назарбоевнинг “фарзанди” дейиш анъанага айланган. Нурсултон Назарбоев ҳокимиятга ҳали СССР тарқалиб кетмасданоқ келган эди. 1990 йилнинг 24 апрелида Қозоғистон ССРда президент лавозими таъсис этилди. Олий Совет бу лавозимга ўша вақтда Коммунистик партияга бошчилик қилаётган Нурсултон Назарбоевни сайлади. Шундан бери Назарбоев ғарб кузатувчилари томонидан танқид қилинадиган сайловларда кўп овоз олган ҳолда Қозоғистонга раҳбарлик қилиб келади. 2015 йилда бўлиб ўтган муддатдан аввалги президентлик сайловларида Назарбоев расман 97 фоиздан кўп овоз олишга эришди.\nНазарбоевни танқид қилувчиларнинг фикрича, у томонидан ташкил этилган тузум бошқача фикрловчиларни босим остида ушлайди ва президент рақибларини йўлдан олиб ташлайди. Назарбоевнинг ўзи эса бир неча бор баёнот бериб, Қозоғистоннинг ўз демократия йўли борлигини айтиб келади.


Миржалол Қосимов: Мен жамоамга ишонаман ва эртага биз нафақат АГМК шаъни, балки ўзбек футболи мавқеи учун ҳам курашамиз - Zamin.uz\n22:30 / 06.04.2021\nМиржалол Қосимов: Мен жамоамга ишонаман ва эртага биз нафақат АГМК шаъни, балки ўзбек футболи мавқеи учун ҳам курашамиз\nОЧЛ плей-офф доирасидаги "Ал Гарафа" - АГМК учрашуви олдидан матбуот анжумани ташкил этилди ва унда АГМК устози Миржалол Қосимов иштирок этди. Бу ҳақда клуб матбуот хизмати хабар тарқатди.\n"Авваламбор анжуманга йиғилган иштирокчиларга Ассалому алайкум! Арабча тушунмасам ҳам, бошловчи томонидан билдирилган илиқ сўзлар учун миннатдорчилик билдираман.\nАГМК жамоасининг мақсади халқаро мусобақаларда иштирок этиш. Клуб инфратузилмаси ҳам охирги йилларда айнан шу мақсадга эришиш учун йўналтирилган. Қолаверса Ўзбекистонда футболни жуда ҳам қаттиқ яхши кўришади ва мамлакатимизда футбол ишқибозлари жуда ҳам кўп. АГМК Олмалиқ шаҳридаги жамоамизнинг ашаддий мухлислари учун ҳам борини бериб ҳаракат қилади. Шунингдек, халқаро майдондаги иштирок пайти Ўзбекистондаги барча ишқибозлар ҳам бизга бефарқ бўлишмайди, деб ўйлайман.\nКлуб раҳбарияти АГМК жамоаси катта мақсадлар сари интилиши учун барча шароитларни яратиб берган. Шу боисдан ҳам жамоамиз ишончни оқлашга ҳаракат қилади.\nАллоҳга беҳисоб шукур, Қатарга яхши ниятлар билан келганмиз. "Ал Гарафа" яхши жамоа. Рақибни ўрганиб чиқдик. Гарчи "Ал Гарафа" ички чемпионатида яхши иштирок этолмаётган бўлсада жиддий рақиб. Кучли мутахассис қўл остида юқори малакали футболчилар йиғилган. Қолаверса легионерлари, хусусан Ку Жа Чол, Гедейра, Ханни ва Морено каби индивидуаль кучли ижрочилар мавжуд.\nРақибнинг ўйинлари тасвирини кўриб чиқдик. Биз авваламбор ўз ўйинимиздан келиб чиқиб ҳаракатланамиз. Бу гуруҳ босқичи эмас, балки бир ўйиндан иборат баҳс. Қийин тарафи шу. Бу нафақат биз учун, балки "Ал Гарафа" учун ҳам кичик муаммо. Бу футбол. Нима бўлишини эртага кўрамиз.\nЭнг муҳими, ўйинга жиддий тайёргарлик кўряпмиз. Футболчиларимиз ўйиннинг қиймати нақадар юқори эканлигини яхши ҳис этиб туришибди. Биз нафақат жамоамиз шаъни, балки ўзбек клубларининг халқаро майдондаги аввалги мавқеини қайтариш учун ҳам курашамиз. Чунки охирги йилларда ОФКда рейтингимиз тушиб кетган. Авваллари 3та ўзбек клуби гуруҳ босқичидан иштирок этарди. Ҳозир эса бу кўрсаткич 1+1га айланган.\nҲали таъкидлаганимдек, эртанги баҳс бир учрашувдан иборат. Шу боисдан ҳам бўлажак беллашувда имкон қадар камроқ хато қилиб, юзага келадиган вазиятлардан максимал фойдаланишимиз зарур", - деди Қосимов. «Замин» янгиликларини «Вконтакти»да кузатиб боринг\nЯнгиликлар » Спорт » Миржалол Қосимов: Мен жамоамга ишонаман ва эртага биз нафақат АГМК шаъни, балки ўзбек футболи мавқеи учун ҳам курашамиз


Рамaзон кирмаган хонадон борми | Muslimaat.uz\nМанзилингиз:Муслимаат»Хадичаи Кубро мадрасаси»Рамaзон кирмаган хонадон борми\nBy Muslimaat on\t Iyun 15, 2017 Хадичаи Кубро мадрасаси\nҲар йили мусулмонлар томонидан интиқиб кутиладиган, Аллоҳ таолонинг ойлари ичида энг суюклиси бўлмиш Рамазоннинг ҳам ярми ортда қолди. Ҳамма ҳам билиб-билмай кичик ва катта гуноҳлар қилади, жуда бўлмаса, бировнинг кўнглини оғритиб, ҳаққига хиёнат қилиб қўяди. Аллоҳ таолонинг ваъда берган марҳаматига ихлос ила, ана шу камчиликлардан покланиш ҳамда онадан янги туғилган каби бегуноҳ бўлиб чиқиш мақсадида ушбу ойга доим интиқ бўлинади. Роббимизнинг марҳамати кенглигини қарангки, ҳар йили бандасига янгидан имкон беради, йилда бир маротаба уни тозалайди, поклайди. Биз инсонлар эса бундан ҳар йили фойдаланаверамиз, фойдаланаверамиз. Буни худди она фарзандини оқ ювиб-оқ тараб кўчага чиқариб юборганидан кейин унинг ўйнаб, яна кир-чир бўлиб келгани каби тушуниш мумкин. Чунки бола уйда уни ювиб-тараб қўядиган онажони борлигига ишонади-да. Шу сингари инсон ҳам кечирувчи Аллоҳ таолога «эркалик» қилса керак. Лекин, афсуски, бу унинг сўнгги Рамазони бўлиши мумкинлигини доим ҳам англай олмайди.\n*Ўн беш кундан бери саҳарликка ҳам, ифторликка ҳам алоҳида тадорик. Мана ҳозир ҳам навбатдаги ифторликка она қизи билан ошхонада тайёргарлик кўряпти. Ифтор дастурхони деганда турли ноз-неъматлар, хонтахтага сиғмай кетадиган таомлар эмас, балки меъёрида, исрофдан нари бўлган дастурхон тушунилади.\nАна ота ҳам қўлида тарвуз кўтариб, ишдан қайтди. Оила отани илиқ табассум ила кутиб олди. Ўғил отанинг қўлидан тарвузни олиб, ошхонага олиб кирди.\nИфторлик вақти бўлиб, ота-она ва улардан ўрнак олаётган икки фарзанд Аллоҳ таолонинг ваъда берган мағфиратидан умид қилган ҳолда, узундан-узун дуо қилиб, оғизни ҳам очдилар. Ана шу лаҳзалардаги роҳатни тил билан таърифлаб бўлмаса керак. Буни фақат бошдан ўтказиш зарур. Шом намозини адо этиб, таомлангандан сўнг таровеҳ намозига ҳаракат бошланди…\n«Қуш уясида кўрганини қилади», деганларидек, бу қандай гўзал намуна!\n*Саҳарликка яқин вақт эди. Она чанқади, шекилли, сув ичгани чиқди. Ошхонанинг эса чироғи ёниқ, қизи саҳарлик қилиш билан овора.\n– Бугун ҳам рўза тутмоқчимисан? Ахир, ўқишга борасан, толиқиб қоласан-ку. Оч қоринга дарсларни тушуна олмайсан. Ҳали улгурасан рўза тутишга, ҳозир фақат ўқишинг ҳақида ўйлашинг керак. Сен ёшсан, каттароқ бўлганингда тутарсан.\n– Ойижон, кўпчилик рўза тутяпти. Мен ҳам саҳарлик ва ифторлик қилганимда ҳамма-ҳамма тилакларимни айтяпман, ўқишимни аъло баҳоларга битиришимни ҳам Аллоҳ таолодан сўраяпман. Сиз хавотир олманг, қийналмаяпман, ойижон…\nФарзандга тўғри йўлни кўрсатадиган, нима тўғри-ю, нима нотўғри эканини илк таълим берадиган ва ўрнак бўладиган ота-она эмасми?\n*Рамазон ойи давом этмоқда. Бу хонадондан эса, афсус, унинг таровати таралмаяпти. Ҳар кунги кундалик тартибдаги ҳаёт давом этмоқда. Эрталаб нонушта, ўқишда ва иш жойида тушлик, кечки овқатнинг ифтор вақтига умуман алоқаси йўқ. Худди осмондан ерга таралган Рамазоннинг нури қалин парда тортилган ушбу хонадоннинг деразасидан кира олмагандек…\nАллоҳ таолодан ҳаммамизнинг қалбимизни Рамазон каби барча марҳаматлари билан тўлдиришини сўраймиз.\n*Йўналишли таксининг ичи тўла. Ҳайдовчи рулга ўтириб, машинани ўт олдирди ва шу вақтнинг ўзида папиросини ҳам тутатди. Машина деразаси очиқ бўлгани билан шамол ҳам атай қилгандек, ҳамма тутунни ичкарига ҳайдади. Ҳаммаёқ папирос ҳидига тўлди. Шунда кекса онахон ҳайдовчига қараб деди:\n– Ўғлим, шу папиросингни машинага ўтиришингдан олдин чексанг бўлмайдими? Ҳаммаёқни тутатиб юбординг-ку. Бу тутунни ҳидлаб биз ҳам заҳарланишимизни қўя тур, ахир ҳозир Рамазон ойи бўлса, орамизда қанча рўзадорлар бор. Наҳот, Рамазонга ҳурматинг йўқ?!\nБироз вақт ўтмасдан худди келишиб олгандек, орқа ўриндиқда кимдир писиллатиб газли ичимлигини очди…\nКим нима учун Рамазон рўзасини тутмаётганининг минг бир сабаби бордир. Лекин орамизда рўза тутмайдиганлар бўлса-да, унинг моҳиятини англамайдиганлар йўқ эмас. Чунки бу ҳақда оммавий ахборот воситалари томонидан ҳар куни қанчадан-қанча маълумотлар бериб борилмоқда, кўрсатувлар намойиш этилмоқда. Наҳот, Рамазоннинг ҳурматини қилиш шунчалар мушкул бўлса?!\nБир неча йиллар олдин кўп қаватли уйнинг олтинчи қаватида яшаган пайтларимиз деразадан қараганда бошқа бир неча кўп қаватли уйлар кўриниб турар эди. Рамазон ойининг биринчи кунларидан бошлаб саҳарликка турганимизда доим деразадан ташқарига қарардим. Қоронғи бўлгани сабабли ошхона чироқлари ёқилган, саҳарликка уннаган хонадонларни санаш қийин эмас эди. Бугун қанча одам рўза ҳаракатида экани билинарди. Рамазон охирлаб борган сари баъзи чироқлар ёнмай, сафимиз камайгани яққол кўринарди.\nАллоҳ таолодан қалбимиздан ҳидоятини дариғ тутмаслиги, Рамазоннинг сўнгги кунларигача ихлосимизни бардавом қилиши ва ғафлат гирдоби ўз домига тортишидан паноҳ сўраймиз.\n«Хадичаи Кубро» аёл-қизлар Ислом билим юрти\nXadichai Kubro ramazon